qundao/data-zh-poetry huggingface dataset:
人日
作者：胡奎
朝代：明
体裁：七言绝句

自笑百年浑是醉，不知今日始逢人。朝来净洗醒时眼，一一从头看好春。
从军行
作者：胡奎
朝代：明
体裁：乐府曲辞

万里燕山道，花开不见春。闺中儿在腹，何日替爷身。
从军行
作者：胡奎
朝代：明
体裁：古风

千金买紫燕，百金买龙泉。燕紫嘶白日，龙泉倚青天。凌晨出门去，莫忘庭前树。树上乌生三四雏，年年结巢来哺乌。
从祀南郊次韵
作者：胡奎
朝代：明
体裁：七言律诗

从官鹄立不知寒，先敕飞廉扫玉坛。星拱帝居云澹荡，日宾旸谷雨阑珊。礼严郊祀天人格，恩及臣邻远近欢。最羡能诗陈奉祀，龙旗影里簉朝班。
仙人
作者：胡奎
朝代：明
体裁：古风

金鳌十五头，盘盘戴山起。仙人居其巅，俯视东海水。吹笙弄明月，翱翔麟凤洲。风车傥可驭，飞步綵云秋。
仙人词
作者：胡奎
朝代：明
体裁：乐府曲辞

金鳌背上蕊珠宫，千岁桃花几度红。曾见茂陵松柏下，铜仙清泪落秋风。
仙人醉归图
作者：胡奎
朝代：明
体裁：七言绝句

金碧重重倚翠微，玉笙吹彻綵云飞。醉来不借瑶池鹤，却跨青鸾月下归。
代王奉祠赠别友人之京
作者：胡奎
朝代：明
体裁：古风

春风吹江春雪晴，茶官放船明日行。奉祠过我索长句，把酒出饯钟陵城。沈郎有母华亭住，三载思家不归去。侧身东望白云飞，长绕九龙峰顶树。今年报政上京华，还种北堂萱草花。不学江州白司马，直将哀怨寄琵琶。愧我梁园老宾客，与尔从来未相识。稍待金芽入贡馀，纱帽笼头共煎吃。
代道士作
作者：胡奎
朝代：明
体裁：古风

钟呜钟，考胡豉，尊前试作胎仙舞。金鳌背上三蓬莱，碧惠九见琪花开。醉来人叶安期老，袖中笑索如瓜枣。折花送子青云道，别后长令颜色好。
伐木
作者：胡奎
朝代：明
体裁：七言绝句

忍听慈乌返哺儿，结巢飞在最高枝。夜来不在高枝宿，啼到西山月落时。
伤思次韵
作者：胡奎
朝代：明
体裁：古风

江上双鸳鸯，双飞复双起。如何南来雁，只影沈湘水。芦花似朝霜，漫漫逐风起。欲寄故乡书，悲哉远游子。
伤殷操
作者：胡奎
朝代：明
体裁：乐府曲辞

麦渐渐，黍油油，昔日殷墟今日周。吞声不语泪交流，玉杯象箸兮，何以解忧。
伤田家
作者：胡奎
朝代：明
体裁：乐府曲辞

低田水深愁没稻，高陇地乾多稗草。地势由来苦不平，农家辛苦何时了。低田车水出下塘，高陇翻江朝夕忙。秋来雨多禾耳黑，县吏索租催上仓。东家借米依程限，剜却心头医得眼。宁教借米倍还人，莫遣打门官吏瞋。
估客乐
作者：胡奎
朝代：明
体裁：乐府曲辞

今日采石酒，明日广陵花。大帆随处泊，终岁不思家。
何尹宅牡丹
作者：胡奎
朝代：明

一阑千叶牡丹花，移在能诗水部家。候吏不来公馆静，未知春色属谁家。牡丹花开蝴蝶飞，牡丹花落蝴蝶稀。河阳无数旧桃李，可恨看花人不归。
何尹宅牡丹·其一
作者：胡奎
朝代：明
体裁：七言绝句

一阑千叶牡丹花，移在能诗水部家。候吏不来公馆静，未知春色属谁家。
何尹宅牡丹·其二
作者：胡奎
朝代：明
体裁：七言绝句

牡丹花开蝴蝶飞，牡丹花落蝴蝶稀。河阳无数旧桃李，可恨看花人不归。
何本先以天香茶见惠奉赋一首
作者：胡奎
朝代：明

金粟与金芽，都收陆羽家。候雷春采叶，和月夜分花。暖焙筠笼火，凉敲玉臼砂。比圭方不琢，如璧瑩无瑕。饼制龙团小，书封白绢斜。奇芬疑入麝，古字学盘蛇。清可轻肌骨，甘须沃齿牙。唤醒蟾窟梦，直欲佩飞霞。
何本先以天香茶见惠奉赋一首
作者：胡奎
朝代：明
体裁：五言排律

金粟与金芽，都收陆羽家。候雷春采叶，和月夜分花。暖焙筠笼火，凉敲玉臼砂。比圭方不琢，如璧莹无瑕。饼制龙团小，书封白绢斜。奇芬疑入麝，古字学盘蛇。清可轻肌骨，甘须沃齿牙。唤醒蟾窟梦，直欲佩飞霞。
余辞老还家作中秋见月歌一章留别张公子
作者：胡奎
朝代：明
体裁：古风

我行钟陵道，五见中秋月。明月流中天，既圆还复缺。月圆月缺可奈何，今年照见病维摩。举头见月发，大笑白发较比来时多。来时黑发今尽白，玉兔有丹医不得。百年三万六千朝，愿照年年好颜色。张公子，留侯孙，临风共尔倾一樽。今古乾坤有清气，此趣勿与它人论。明当载月东吴去，挂在海门山顶树。唯有相思一寸心，夜夜莫忘看月处。
佳人折花联句
作者：胡奎
朝代：明
体裁：古风

婉婉水边来，盈盈花畔立。霞侵玉指煖，露沁罗裳湿。刺密尚迟攀，条长讵能及。持归玉台前，自掩红颜泣。
促织
作者：胡奎
朝代：明
体裁：七言绝句

月下如抛白玉梭，千丝万缕奈愁何。佳人夜半停机杼，九曲回肠头绪多。
候鸠墅
作者：胡奎
朝代：明
体裁：五言绝句

候鸟解鸣春，呼晴复呼雨。朝耕一垄云，夕息三家墅。
免涉桥
作者：胡奎
朝代：明
体裁：五言绝句

涉水免褰裳，沿流不用航。何人探梅去，踏碎五更霜。
八公操二首
作者：胡奎
朝代：明

淮南王，好神仙。朝餐金盘之玉屑，夕鍊宝鼎之神丹，骑龙下上超天关。超天关，驭天风，山前桂树青丛丛。人间白日西复东，安得从之招八公。淮山苍苍淮水黄，桂树丛生山之阳。丹砂成金寿命长，身骑飞龙恣翱翔。千秋万古乐未央。
八公操二首·其一
作者：胡奎
朝代：明
体裁：乐府曲辞

淮南王，好神仙。朝餐金盘之玉屑，夕鍊宝鼎之神丹，骑龙下上超天关。超天关，驭天风，山前桂树青丛丛。人间白日西复东，安得从之招八公。
八公操二首·其二
作者：胡奎
朝代：明
体裁：乐府曲辞

淮山苍苍淮水黄，桂树丛生山之阳。丹砂成金寿命长，身骑飞龙恣翱翔。千秋万古乐未央。
公无渡河
作者：胡奎
朝代：明
体裁：乐府曲辞

公无渡河，河流如雪山，出门滔天行路难。公不听妾语，被发徉狂向何许。公今渡河妾无主，妾弹箜篌泪如雨。公无渡河，水有鼋鼍。公今欲渡，妾当奈何。公无渡河，水有蛟龙。公今欲渡，妾安所从。陆则有车，水则有舟。公今溺流，妾弹箜篌。
关山月
作者：胡奎
朝代：明
体裁：五言绝句

万里关山月，东西共一天。遥怜马上见，不是在家圆。
关山月二首
作者：胡奎
朝代：明

关山月，昨夜团圆今夜缺。他乡月与故乡同，何苦征夫久离别。有客南来报捷音，为说良人戍桂林。若使仙家能缩地，便须一刻比千金。明明天上月，照妾绮窗间。梦随明月去，不省在关山。关山月若知人意，送妾良人及早还。
关山月二首·其一
作者：胡奎
朝代：明
体裁：乐府曲辞

关山月，昨夜团圆今夜缺。他乡月与故乡同，何苦征夫久离别。有客南来报捷音，为说良人戍桂林。若使仙家能缩地，便须一刻比千金。
关山月二首·其二
作者：胡奎
朝代：明
体裁：乐府曲辞

明明天上月，照妾绮窗间。梦随明月去，不省在关山。关山月若知人意，送妾良人及早还。
养生畦
作者：胡奎
朝代：明
体裁：五言绝句

松根生茯苓，云气白于雪。中有采芝人，商歌隔林樾。
内史行轩
作者：胡奎
朝代：明
体裁：五言绝句

黄鸟昼阴寂，白鹅春草青。高轩如可借，著我学黄庭。
冬夜偶成
作者：胡奎
朝代：明
体裁：五言绝句

月白海气寒，乌啼七星落。幽人掩关卧，城头夜吹角。
冬夜有怀
作者：胡奎
朝代：明
体裁：五言律诗

柴门掩晴雪，户外无俗驾。悠悠怀故人，寂寂坐终夜。冻云归远浦，朗月生虚榭。古意寄冰弦，何由共清话。
冬暖行
作者：胡奎
朝代：明
体裁：乐府曲辞

冬日何短短，昨日苦寒今日暖。不见门前桃李花，一时向暖舒春葩。花前一双黄蛱蝶，东家飞过还西家。明朝严霜凋百草，蛱蝶不来花又老。
凉州曲
作者：胡奎
朝代：明
体裁：乐府曲辞

曾闻一斗酒，换得凉州牧。寄语远征人，莫唱凉州曲。
凤凰城
作者：胡奎
朝代：明
体裁：五言排律

旭日丽金城，祥云护玉京。九重双阙近，五采百花明。缥缈瞻飞盖，葳蕤见折旌。琼林生竹实，粉蝶坠桐英。阿阁思重见，岐山待一鸣。伶伦裁律吕，九奏协天声。
凤凰操
作者：胡奎
朝代：明
体裁：乐府曲辞

凤凰兮衔图，殷道衰兮周德之符。岐山兮苍苍，五色烂兮朝阳。殷日短兮周日长。千秋万岁兮于彼翱翔。
凤逸林
作者：胡奎
朝代：明
体裁：五言绝句

翩翩五色羽，下集青琅玕。泠然振环佩，天风生翠寒。
凭虚楼
作者：胡奎
朝代：明
体裁：五言绝句

凭虚倚高寒，不见归鸟背。山猿为主宾，并立阑干外。
出东郭访贾惟敬不遇用韵
作者：胡奎
朝代：明
体裁：七言律诗

出郭行寻野老家，桑条生葚楝生花。别来似有三秋隔，到此曾无二里赊。白鸟随人频往返，黄茅盖屋半欹斜。遥知去汲乌龙井，细歠菩提寺里茶。
出北郭有怀
作者：胡奎
朝代：明
体裁：古风

晨出北郭门，微雨散晴野。花寒莺尚迟，水绿冰初解。折芳思寄远，幽兰未盈把。日暮望归鸿，何由疾如马。
出塞
作者：胡奎
朝代：明
体裁：古风

出塞复入塞，马鸣何萧萧。穹庐坐名将，云是霍嫖姚。冰河驰万骑，雪碛射双雕。
出塞曲
作者：胡奎
朝代：明
体裁：乐府曲辞

将军乌角弓，壮士远从戎。剑倚燕云白，旗翻汉日红。雪窖数行泪，天山三箭弓。铙歌应有曲，报捷未央宫。
出扬子江
作者：胡奎
朝代：明
体裁：五言律诗

出江风力便，买纸赛龙君。篷响浑疑雨，帆高不碍云。地维从古险，天堑此中分。渐近金山寺，疏钟水上闻。
出江
作者：胡奎
朝代：明

扬子江头春雾消，南风吹上午时潮。白头思家正无赖，隔水桃花人面娇。黄帽阿郎歌棹讴，手牵百丈上山头。上山艰难下山易，送得几多名利舟。
出江·其一
作者：胡奎
朝代：明
体裁：七言绝句

扬子江头春雾消，南风吹上午时潮。白头思家正无赖，隔水桃花人面娇。
出江·其二
作者：胡奎
朝代：明
体裁：七言绝句

黄帽阿郎歌棹讴，手牵百丈上山头。上山艰难下山易，送得几多名利舟。
出郭
作者：胡奎
朝代：明
体裁：古风

城西值初夏，门巷绿阴交。吴蚕始登箔，越燕已营巢。来往索诗句，顿忘推与敲。路逢林下笋，明旦具行庖。
出都门有作
作者：胡奎
朝代：明
体裁：七言绝句

青龙山前日欲斜，一雨水长没鸥沙。青裙老妪索钱去，遮口唤船来载车。
分绿轩
作者：胡奎
朝代：明
体裁：古风

凉翠入虚幌，纷披散回飙。非烟还翳翳，不雨亦潇潇。朝光凝竹简，晚色借山瓢。试从明处见，复讶暗中消。尚拟题名姓，因诗寄廓寥。
分题得海门洪涛送友人之闽
作者：胡奎
朝代：明
体裁：古风

朝登东海门，遥望槫桑暾。波涛浩无际，推出黄金盆。河流九派来昆崙，百川朝宗皆骏奔。但见东南一花起，匹练界破青天痕。鱼龙乘时亦变化，珠宫簸荡珊瑚根。初如峨眉山西太古雪，惊雷碾空地欲裂。又如蓬莱巨鳌十五头，涌起三山白银阙。中有仙人驾飙车，遨游玄圃蹋琼琚。长风破浪在咫尺，直跨鹏翼凌天衢。凌天衢，渡南海。麻姑傥有寄来书，荔子船回早相待。
刘伶
作者：胡奎
朝代：明
体裁：五言绝句

万物须臾过，沈酣竟不还。家童将一锸，不省葬何山。
刘伶荷锸
作者：胡奎
朝代：明
体裁：七言绝句

先生自是醉乡侯，傲睨乾坤隘九州。万古青山埋不得，生前只合葬糟丘。
刘氏杀虎行
作者：胡奎
朝代：明
体裁：古风

刘平妇，夫戍零阳夜逢虎。妇操白刃向虎前，宁与夫死不与虎同天。夫死虎口虎亦归黄泉。呜呼刘平妇，壮气烈烈垂千年。
初夏
作者：胡奎
朝代：明
体裁：五言律诗

快雨知春尽，鸣禽觉夏初。日高槐影直，风细竹声疏。帘静惟留燕，池清足养鱼。閒居无杂事，点检箧中书。
初日
作者：胡奎
朝代：明
体裁：五言绝句

旭日照罗帏，美人初睡起。双鹊绕檐飞，良人隔千里。
初春
作者：胡奎
朝代：明

江南正月一尺雪，南郭门前春水生。柳条快染黄金色，待我放船溪上行。今年腊前不见雪，开岁两度白纷纷。平明推户看庭树，一色梨花都是云。急霰打窗鸣不止，坐剪红烛到三更。莫笑煮茶无小妾，也知扫雪小童清。灯花巧缀蜻蜓眼，定有何人明日来。便借仙翁东郭履，溪南溪北看花开。
初春·其一
作者：胡奎
朝代：明
体裁：七言绝句

江南正月一尺雪，南郭门前春水生。柳条快染黄金色，待我放船溪上行。
初春·其三
作者：胡奎
朝代：明
体裁：七言绝句

急霰打窗鸣不止，坐剪红烛到三更。莫笑煮茶无小妾，也知扫雪小童清。
初春·其二
作者：胡奎
朝代：明
体裁：七言绝句

今年腊前不见雪，开岁两度白纷纷。平明推户看庭树，一色梨花都是云。
初春·其四
作者：胡奎
朝代：明
体裁：七言绝句

灯花巧缀蜻蜓眼，定有何人明日来。便借仙翁东郭履，溪南溪北看花开。
初秋东园夜坐有怀秫庄清友
作者：胡奎
朝代：明
体裁：古风

秋至倏五日，微凉入东园。河汉西南流，月直箕尾间。鲜飙启夕秀，露彩汎崇兰。神閒意自惬，思其故人言。故人期不至，中情何由宣。
别友人
作者：胡奎
朝代：明
体裁：七言绝句

临别上船歌竹枝，莫忘今朝相会时。春蚕作茧缫不尽，无限长丝与短丝。
别鹤操
作者：胡奎
朝代：明
体裁：乐府曲辞

别鹤翩翩，结缡五年。吁嗟乎，欲移我所，天中夜倚户心悁悁。妾心直如琴上弦，为君一弹别鹤篇。
别鹤曲
作者：胡奎
朝代：明
体裁：乐府曲辞

缟素作衣丹作顶，夜夜月明看舞影。今朝童子起开笼，不闻戛戛回天风。缑山仙人吹凤琯，八极无尘綵云断。何由振羽当我前，借骑一只蓬莱天。
到家
作者：胡奎
朝代：明
体裁：七言绝句

巷中犬吠树鸣鸡，桑柘阴阴绕舍低。恰似一双新燕子，旧巢衔补落花泥。
刺促词
作者：胡奎
朝代：明
体裁：乐府曲辞

刺促何刺促，夜泊长江曲。同是远游人，何须论迟速。刺促复刺促，刺促向谁道。青青高山树，不如墙下草。
前有千万年
作者：胡奎
朝代：明
体裁：乐府曲辞

前有千万年，不知是何物。后有千万年，变化安可测。河中龙马未生时，谁辨东西与南北。混沌死，七窍生。昆崙水源直到海，千流万派何由清。但见两轮日月东西走不息。人言火精与水银，锻冶红颜冻梨色。消磨绿发如星星，人生得意且为乐，何用空名留汗青。
剪韭亭
作者：胡奎
朝代：明
体裁：古风

剪韭复剪韭，山园春雨肥。昨日韭叶长，今朝韭叶稀。但令勿伤根，日夕生华滋。有客过茅屋，呼儿剪春绿。一箸盘餐惟所须，何待高门行白玉。寄言山中人，灌畦当及春。人间此味良可珍，此味不减秋风莼。
劝酒
作者：胡奎
朝代：明
体裁：五言绝句

且尽今朝酒，休怜昨日花。相逢须共醉，不必问天涯。
劝饮
作者：胡奎
朝代：明
体裁：七言绝句

有客相过问所须，经年不饮竟何如。天生佳味扶衰老，陆有黄鸡海有鱼。
北上行
作者：胡奎
朝代：明
体裁：古风

食蜜不知苦，衣葛不知寒。今晨出门去，始知行路难。惊飙吹断蓬，沙碛何漫漫。羸马缩如猬，霜花大于钱。夜涉黄河冻，舟行不得前。君肠辘轳转，我肠车轮盘。王事有严程，去去勿惮烦。弯弧落旄头，飞箭定天山。会赋《铙歌》曲，论功万里还。
北山行送人还富春
作者：胡奎
朝代：明
体裁：古风

北山山下草堂开，北山先生安在哉。先生名与山不朽，何异鲁望尊徂徕。子孙世居北山下，况尔更多英俊才。弟也能通学剑术，兄复能起读书台。邦家之基在今日，诗人所宜歌有莱。赤松亭前采药去，黄公洞口看花来。栖鹤寥寥海天碧，白云南望心裴回。
北风行
作者：胡奎
朝代：明
体裁：乐府曲辞

北风萧萧寒堕指，悲笳一声泪如水。丈夫生出玉门关，回首家乡数千里。
十四日与友人月下共酌
作者：胡奎
朝代：明
体裁：古风

好天良夜不易得，今宵月圆当二七。呼儿举梧沼月饮，月落杯中写琼液。杯行到手君莫停，明朝未卜阴与晴。但愿花前同见月，夜夜长圆莫教阙。
千载居山丘
作者：胡奎
朝代：明
体裁：古风

四序更代谢，羲和无停辀。达人观大化，委顺复何忧。瞻彼池塘山，郁郁松与楸。栖鸟自回翔，归云亦悠悠。嗟哉泉下人，永为长夜游。流泽衍馀庆，千载贲兹丘。
千里思
作者：胡奎
朝代：明
体裁：乐府曲辞

五里复十里一，日不见心萦纡。何况千里别十，年五年不得书。君如天上云我，如水中泥云在。青霄泥在水相，思千里不相知。
卓文君
作者：胡奎
朝代：明
体裁：乐府曲辞

郎乘车，妾御马。东郭门前绿杨下。郎乘马，妾御车，长安道边花满株。马翩翩，车轧轧，二月上林花正发。
博溪舟中赋竹枝词
作者：胡奎
朝代：明

东溪月出西溪阴。溪上荡舟溪水深。郎今唱歌向何处，白鸟湾头高树林。白鸟湾头高树林。十年相约到如今。拢船不怕风波急，侬有竹篙知浅深。
博溪舟中赋竹枝词·其一
作者：胡奎
朝代：明

东溪月出西溪阴。溪上荡舟溪水深。郎今唱歌向何处，白鸟湾头高树林。
博溪舟中赋竹枝词·其一
作者：胡奎
朝代：明
体裁：词

东溪月出西溪阴，溪上荡舟溪水深。郎今唱歌向何处，白鸟湾头高树林。
博溪舟中赋竹枝词·其二
作者：胡奎
朝代：明

白鸟湾头高树林。十年相约到如今。拢船不怕风波急，侬有竹篙知浅深。
博溪舟中赋竹枝词·其二
作者：胡奎
朝代：明
体裁：词

白鸟湾头高树林，十年相约到如今。拢船不怕风波急，侬有竹篙知浅深。
卢仝
作者：胡奎
朝代：明
体裁：五言绝句

不谀墓中人，不参京兆尹。千年月食诗，足以见忠鲠。
即事
作者：胡奎
朝代：明
体裁：五言绝句

一日一百刻，书漏又添长。窗下枕书卧，时烧芸草香。
即事
作者：胡奎
朝代：明

不短不长莲漏点，乍寒乍暖麦秋时。病中正尔无消遣，閒看柴桑五字诗。枇杷一树是谁栽，多谢邻翁送得来。不是王孙金弹子，山禽偷眼莫相猜。花艳妖娆偏怕雨，柳腰纤弱不禁寒。少年惯见无情思，何况如今病后看。馀寒犹殢越罗袍，一夜门前春水高。扶病强行庭树下，笑看山鸟啄樱桃。
即事
作者：胡奎
朝代：明
体裁：七言绝句

东方鸦鸣海日红，晨起灌花呼小童。开门不省夜来雨，吹落满地蔷薇风。
即事
作者：胡奎
朝代：明
体裁：五言绝句

快雨洗庭绿，幽禽变春声。蔷薇时一落，萱草已丛生。
即事
作者：胡奎
朝代：明
体裁：七言律诗

静中得句共谁论，数日长吟懒出门。卷幔不教妨燕子，扫花长恐损苔痕。小园避地无车马，高竹过墙有子孙。莫笑閒居无伴侣，兴来倾倒是山尊。
即事·其一
作者：胡奎
朝代：明
体裁：七言绝句

不短不长莲漏点，乍寒乍暖麦秋时。病中正尔无消遣，閒看柴桑五字诗。
即事·其三
作者：胡奎
朝代：明
体裁：七言绝句

花艳妖娆偏怕雨，柳腰纤弱不禁寒。少年惯见无情思，何况如今病后看。
即事·其二
作者：胡奎
朝代：明
体裁：七言绝句

枇杷一树是谁栽，多谢邻翁送得来。不是王孙金弹子，山禽偷眼莫相猜。
即事·其四
作者：胡奎
朝代：明
体裁：七言绝句

馀寒犹殢越罗袍，一夜门前春水高。扶病强行庭树下，笑看山鸟啄樱桃。
即景
作者：胡奎
朝代：明
体裁：五言绝句

暮雨过方池，花落回风急。信手上帘钩，恐妨归燕入。
去妇词三首
作者：胡奎
朝代：明

出户心悄悄，中情向谁道。吞声不敢啼，又恐傍人笑。妾有嫁时镜，请郎留自照。镜里见新人，还思旧人貌。东山生兔丝，西山生蒺藜。二物不相偶，美恶人自知。妾有堂上姑，妾有怀中儿。生儿未及长，姑老将何依。妾今别夫去，裴回向何处。他日黄泉相见时，墓前莫种相思树。妾去何足惜，妾留不自安。高堂有老姑，孰知饥与寒。妾昔念有家，妾今如风花。何如千尺松，而不附女萝。哀哀别姑去，泪下不能语。姑若念妾时，看取床头女。
去妇词三首·其一
作者：胡奎
朝代：明
体裁：乐府曲辞

出户心悄悄，中情向谁道。吞声不敢啼，又恐傍人笑。妾有嫁时镜，请郎留自照。镜里见新人，还思旧人貌。
去妇词三首·其三
作者：胡奎
朝代：明
体裁：乐府曲辞

妾去何足惜，妾留不自安。高堂有老姑，孰知饥与寒。妾昔念有家，妾今如风花。何如千尺松，而不附女萝。哀哀别姑去，泪下不能语。姑若念妾时，看取床头女。
去妇词三首·其二
作者：胡奎
朝代：明
体裁：乐府曲辞

东山生兔丝，西山生蒺藜。二物不相偶，美恶人自知。妾有堂上姑，妾有怀中儿。生儿未及长，姑老将何依。妾今别夫去，裴回向何处。他日黄泉相见时，墓前莫种相思树。
又为徐山人作
作者：胡奎
朝代：明
体裁：七言绝句

记得雪晴湖上见，三花两蕊半含春。祗今满树纷如雪，总道徐卿写得真。
又用赐胙韵喜何尹还邑
作者：胡奎
朝代：明
体裁：七言律诗

杜陵行处非寻常，朝回日醉蓬莱乡。也知扬州跨一鹤，绝胜仙家骑五羊。雪消江水暮帆健，花发驿亭春酒香。归来满县种桃李，长与野人歌岁康。
友人纸帐名卧云求题
作者：胡奎
朝代：明
体裁：古风

白云劈茧春重重，仙人卧云如卧龙。天风吹下太古雪，平地幻出琼瑶宫。白云来来还复去，何如一榻留云住。胡蝶庄周两不知，谁能解此云中趣。小鬟折花香满衣，霓裳夜半行云归。周公梦回日丈五，此乐人间今古稀。梨花散漫春云暖，一色瑶台月华满。醉倚仙家十二楼，夜寒不上珊瑚钩。飞琼隔花吹小凤，缟衣惊起罗浮梦。溪藤剪霜翻素涛，翠禽啼烟红日高。世间万事邯郸道，人生不及卧云好。
友人邀饮予病不赴作诗答之
作者：胡奎
朝代：明
体裁：古风

积雨散烦燠，虚阁延清风。故人赏我趣，觞酒坐从容。此意岂不佳，老病苦相攻。长途足无力，忧来郁忡忡。知音有颜李，迹异心自同。题诗谢不敏，恢量还当容。
双凫曲
作者：胡奎
朝代：明
体裁：乐府曲辞

江上春生蒲叶短，双凫昼卧晴沙暖。一声欸乃钓船归，锦翼斑斑相逐飞。
双吹管
作者：胡奎
朝代：明
体裁：五言绝句

瑶台明月凉，玉琯回双凤。不知谁氏女，参差隔花弄。
双孔笛
作者：胡奎
朝代：明
体裁：七言律诗

混沌谁分浊与清，凿开空翠太分明。有声本自无声出，二气还从一气生。碧海水寒龙并语，瑶台月白凤谐鸣。依稀黄鹤楼中听，吹落梅花雪满城。
双桐生
作者：胡奎
朝代：明
体裁：乐府曲辞

双桐生古井，井上桐花落。妾心如辘轳，系在青丝索。
双桐生
作者：胡奎
朝代：明

双桐生古井，井上桐花落。妾心如辘轳，繫在青丝索。
古乐府
作者：胡奎
朝代：明
体裁：乐府曲辞

妾有青铜镜，置君白玉台。无盐与西子，都入此中来。郎采芙蓉花，侬采芙蓉叶。叶绿比郎衣，花红似侬颊。
古意
作者：胡奎
朝代：明
体裁：古风

皎皎连城璧，乃在巨璞中。无人辨其真，甘与燕石同。所以卞和氏，抱泣秋山空。
古意二首
作者：胡奎
朝代：明

皎皎蟠龙镜，娟娟秋月晖。粲粲东窗女，盈盈桃李姿。婉婉惜芳年，脉脉处香闺。昔如璞中玉，今如琴上丝。玉质恒自爱，琴心终不移。郎如川上水，妾似水中天。流水何曾定，青天不离川。妾手不停织，郎车不停轮。长怜机上丝，长寄车中人。
古意二首·其一
作者：胡奎
朝代：明
体裁：乐府曲辞

皎皎蟠龙镜，娟娟秋月晖。粲粲东窗女，盈盈桃李姿。婉婉惜芳年，脉脉处香闺。昔如璞中玉，今如琴上丝。玉质恒自爱，琴心终不移。
古意二首·其二
作者：胡奎
朝代：明
体裁：乐府曲辞

郎如川上水，妾似水中天。流水何曾定，青天不离川。妾手不停织，郎车不停轮。长怜机上丝，长寄车中人。
古意八首
作者：胡奎
朝代：明

煌煌明月珠，乃在碧海南。下沈无底谷，百仞谁能探。昔在轩辕世，象罔索龙潭。少昊徵凤瑞，隋侯感蛇衔。安知至珍物，翻为薏苡谗。蛟人卖绡去，勿用泪潸潸。青青岩畔柏，冉冉淇上竹。娟娟闺中女，粲粲丽春服。翩翩若惊鸿，盈盈洛川曲。昔如出壑冰，今如在山玉。蹇修期不来，空帏成独宿。积雪生暮寒，幽禽在空谷。夜来忽惊飞，翩翩度疏竹。拥衣坐方床，呼儿秉明烛。念彼远游人，何由慰衷曲。明月流中天，列宿相低昂。盈盈河东女，寒机织流黄。灵鹊期不来，欲度愁无梁。睆彼牵牛星，东西两相望。陌头桑叶稀，桑间戴胜飞。盈盈东家女，染丝上春机。手把黄金剪，裁为游子衣。可怜天上月，中夜照罗帏。幽兰在空谷，无人知其芳。好风时过之，清芬袭我裳。薄言掇其英，置之君子堂。君子好修洁，佩之比珩璜。葹薋妒其美，寂寞委秋霜。托根苟得所，弃置庸何伤。客从南海来，遗我径寸珠。夜光夺明月，明月恐不如。珍藏三十载，思照魏王车。王车不待照，鱼目空相笑。持以照人心，千秋保贞曜。我有龙门桐，斲为绿绮琴。一弹别鹤操，再理孤鸾音。中含太古意，调高思弥深。此曲知者寡，山空月沈沈。
古意八首·其一
作者：胡奎
朝代：明
体裁：古风

煌煌明月珠，乃在碧海南。下沈无底谷，百仞谁能探。昔在轩辕世，象罔索龙潭。少昊徵凤瑞，隋侯感蛇衔。安知至珍物，翻为薏苡谗。蛟人卖绡去，勿用泪潸潸。
古意八首·其七
作者：胡奎
朝代：明
体裁：古风

客从南海来，遗我径寸珠。夜光夺明月，明月恐不如。珍藏三十载，思照魏王车。王车不待照，鱼目空相笑。持以照人心，千秋保贞曜。
古意八首·其三
作者：胡奎
朝代：明
体裁：古风

积雪生暮寒，幽禽在空谷。夜来忽惊飞，翩翩度疏竹。拥衣坐方床，呼儿秉明烛。念彼远游人，何由慰衷曲。
古意八首·其二
作者：胡奎
朝代：明
体裁：古风

青青岩畔柏，冉冉淇上竹。娟娟闺中女，粲粲丽春服。翩翩若惊鸿，盈盈洛川曲。昔如出壑冰，今如在山玉。蹇修期不来，空帏成独宿。
古意八首·其五
作者：胡奎
朝代：明
体裁：古风

陌头桑叶稀，桑间戴胜飞。盈盈东家女，染丝上春机。手把黄金剪，裁为游子衣。可怜天上月，中夜照罗帏。
古意八首·其八
作者：胡奎
朝代：明
体裁：古风

我有龙门桐，斲为绿绮琴。一弹别鹤操，再理孤鸾音。中含太古意，调高思弥深。此曲知者寡，山空月沈沈。
古意八首·其六
作者：胡奎
朝代：明
体裁：古风

幽兰在空谷，无人知其芳。好风时过之，清芬袭我裳。薄言掇其英，置之君子堂。君子好修洁，佩之比珩璜。葹薋妒其美，寂寞委秋霜。托根苟得所，弃置庸何伤。
古意八首·其四
作者：胡奎
朝代：明
体裁：古风

明月流中天，列宿相低昂。盈盈河东女，寒机织流黄。灵鹊期不来，欲度愁无梁。睆彼牵牛星，东西两相望。
古谣
作者：胡奎
朝代：明

一东一西天上星，一聚一散水中萍。一来一去道傍人，一颠一倒花下巾。一东一西参与商，一聚一散鸳与鸯。一来一去马上郎，一颠一倒九回肠。
古谣·其一
作者：胡奎
朝代：明
体裁：乐府曲辞

一东一西天上星，一聚一散水中萍。一来一去道傍人，一颠一倒花下巾。
古谣·其二
作者：胡奎
朝代：明
体裁：乐府曲辞

一东一西参与商，一聚一散鸳与鸯。一来一去马上郎，一颠一倒九回肠。
吕望钓鱼
作者：胡奎
朝代：明
体裁：七言绝句

白发萧萧老渭川，非熊梦入九重天。安知一片溪边石，钓得周家八百年。
吕望钓鱼图
作者：胡奎
朝代：明
体裁：七言绝句

磻溪手弄一丝秋，梦入非熊雪满头。钓得周家有何物，白鱼跃入后王舟。
君道篇
作者：胡奎
朝代：明
体裁：乐府曲辞

君道天广大，王言出如纶。雨露及草木，万物皆阳春。九重坐南面，四海奉一人。禹稷犹已溺，唐虞视同仁。华盖当中天，列星环北辰。
君道篇
作者：胡奎
朝代：明
体裁：乐府曲辞

夸娥莫移山，精卫莫填海。天作高山与海深，黄河一清圣人在。圣人有道津梁通，千门万户皆春风。岂不闻越裳重译贡白雉，万国归之若流水。
君马黄
作者：胡奎
朝代：明
体裁：乐府曲辞

君马黄，臣马白，君马在德臣马力。华山之阳春草长，臣今矍铄马力强。不愿相遇王良与伯乐，但愿老归田子方。
吟叹曲
作者：胡奎
朝代：明
体裁：乐府曲辞

王子乔，好神仙，吹玉笙，上青天。七月七日缑山颠，青鸾白鹤相后先。安得金丹蜕凡骨，我亦从之凌紫烟。
听沈童子弹琴歌
作者：胡奎
朝代：明
体裁：古风

沈童子，玉雪颜，年十四，弹猗兰。手持三尺凤凰尾，南窗一拂南风起。明珠落落走瑛盘，碧涧泠泠写秋水。近传一曲度关山，变徵移商顷刻间。落尽桐花三日雨，令人侧耳竟忘还。
听雨轩为夏节兄弟作
作者：胡奎
朝代：明
体裁：古风

朝听西窗雨，暮听西窗雨。暮暮复朝朝，弟兄同笑语。雨声一夜隔天涯，兄在它乡弟在家。千里情牵湘水竹，三年梦绕锦城花。吁嗟人事何草草，出门不如在家好。在家听雨声在床，出门听雨声在道。原上不须悲脊令，堂下不须栽紫荆。愿言四海皆兄弟，来向夏家听雨声。
听雪
作者：胡奎
朝代：明
体裁：七言绝句

虚室寒生一片云，不知窗外白纷纷。阳春别有无弦调，只许诗人静处闻。
听鸡窗
作者：胡奎
朝代：明
体裁：五言绝句

剪烛夜何长，隔窗鸡戒晓。千古圣贤心，书囊谈未了。
吴人歌
作者：胡奎
朝代：明
体裁：乐府曲辞

江悠悠，挽使舟。吴人歌，歌邓侯。江水东流去不返，邓侯邓侯舟莫挽。
吴女词二首
作者：胡奎
朝代：明

吴中女儿绝可怜，裁得春衫称少年。身未嫁夫无处著，至今留在母床边。二八吴女儿，画桨摇春煖。贪看双鸳鸯，采菱归日晚。
吴女词二首·其一
作者：胡奎
朝代：明
体裁：乐府曲辞

吴中女儿绝可怜，裁得春衫称少年。身未嫁夫无处著，至今留在母床边。
吴女词二首·其二
作者：胡奎
朝代：明
体裁：乐府曲辞

二八吴女儿，画桨摇春煖。贪看双鸳鸯，采菱归日晚。
吴宫子夜四时歌
作者：胡奎
朝代：明

御柳袅金丝，宫莺拂柘衣。帘阴随日转，漏点出花迟。雨过太湖上，芙蓉水殿开。綵舟邀月上，玉盌送冰来。玉宇夜沈沈，天河似海深。下阶齐拜月，纤手学穿针。城上七星低，宫鸦绕树啼。朔风吹不入，自有辟寒犀。美人歌竹枝，胡蝶傍花飞。白日东窗静，金刀剪苧衣。雨过湖波绿，荷花水殿开。隔花人似玉，船上买冰来。秋风昨夜起，吹月到房栊。梦入关山去，江枫树树红。一尺街头雪，朝来没马蹄。狐裘不觉煖，更有辟寒犀。
吴宫子夜四时歌
作者：胡奎
朝代：明
体裁：乐府曲辞

御柳袅金丝，宫莺拂柘衣。帘阴随日转，漏点出花迟。雨过太湖上，芙蓉水殿开。綵舟邀月上，玉碗送冰来。玉宇夜沈沈，天河似海深。下阶齐拜月，纤手学穿针。城上七星低，宫鸦绕树啼。朔风吹不入，自有辟寒犀。美人歌竹枝，胡蝶傍花飞。白日东窗静，金刀剪苧衣。雨过湖波绿，荷花水殿开。隔花人似玉，船上买冰来。秋风昨夜起，吹月到房栊。梦入关山去，江枫树树红。一尺街头雪，朝来没马蹄。狐裘不觉煖，更有辟寒犀。
吴歌
作者：胡奎
朝代：明
体裁：乐府曲辞

第四桥边枫叶秋，青裙少妇木兰舟。月明打桨唱歌去，惊起芦花双白鸥。
吴江月下汎舟
作者：胡奎
朝代：明
体裁：古风

馀霞敛遥岑，微霭生近浦。江行得凉夜，月出鸣柔橹。茫茫天欲浮，历历星可数。水萤乍明灭，沙禽或翔舞。此意与谁同，三高渺千古。
吴起
作者：胡奎
朝代：明
体裁：古风

吴起好用兵，尝学曾子法。东出卫郭门，齧臂与母诀。鲁君不见用，杀妻与齐绝。将军自吮疽，士卒甘喋血。击秦拔五城，魏侯尚功烈。在德不在险，舟中尽吴越。孰云猜忌人，千载名不灭。
呈卞博士
作者：胡奎
朝代：明
体裁：五言排律

华顶仙人宅，瀛洲学士家。乾坤钟间气，江海抱清华。礼乐稽三代，文章擅五车。泰山高莫极，沧海浩无涯。夜视明光草，朝看上苑花。九霞分内酝，八饼试春茶。职掌丝纶重，恩承雨露嘉。调高知寡和，言大实非誇。自笑盐车骥，真如坎井蛙。会须逢伯乐，振鬣向风沙。
和友人家字韵
作者：胡奎
朝代：明
体裁：七言律诗

陶令得钱付酒家，杜陵有地只栽花。古称旷达谁能及，人卖痴呆我得赊。半醉半醒风韵在，初三初四月钩斜。足音若许来空谷，竹外弹琴竹里茶。
和友人纪行之作
作者：胡奎
朝代：明
体裁：七言律诗

燕山雪花大如手，飞绕天家十二阑。白战诗成貂帽湿，黄封酒醒毳袍单。巴人谁和阳春曲，学士应分小月团。年少相如最能赋，梁园宴罢日三竿。
和友人韵
作者：胡奎
朝代：明
体裁：七言律诗

西望东冈首重回，菩提山在白云堆。乌衣燕去无华屋，碧眼僧来有劫灰。往事茫茫何足较，流年衮衮莫相催。梨花又过清明节，载酒无由得暂陪。
和小游仙
作者：胡奎
朝代：明

白榆历历绛河东，清露无声堕碧空。手把玉笙吹一曲，月临南斗正当中。曾见天书赤玉文，非烟非雾结氤氲。群仙不著飞霞佩，自制霓裳月色裙。樱桃窗下梦青春，蝴蝶翩翩是幻身。山鸟一声惊梦觉，始知身是梦中人。
和小游仙·其一
作者：胡奎
朝代：明
体裁：七言绝句

白榆历历绛河东，清露无声堕碧空。手把玉笙吹一曲，月临南斗正当中。
和小游仙·其三
作者：胡奎
朝代：明
体裁：七言绝句

樱桃窗下梦青春，蝴蝶翩翩是幻身。山鸟一声惊梦觉，始知身是梦中人。
和小游仙·其二
作者：胡奎
朝代：明
体裁：七言绝句

曾见天书赤玉文，非烟非雾结氤氲。群仙不著飞霞佩，自制霓裳月色裙。
和嵩岳行
作者：胡奎
朝代：明
体裁：古风

吾闻三十六峰青嶙峋，仙翁价重连城珍。金堂石室不可到，紫芝瑶草长清新。自笑青春探灵秘，望断蓬莱五云气。不是丹丘紫凤凰，按图空想千年瑞。使君看山双眼青，题诗曾寄山之灵。吹笙每招王子晋，采药或遇安期生。锦袍旧是龙门客，不怕山灵夜呵责。有时笑接浮丘公，有时吹笙坐盘石。醉骑黄鹄登天门，濯足银河清绝群。鸿龙玉狗森左右，大叫阊阖排青云。紫皇授以瑶台月，照见迎风玉壶雪。鹤梦寥寥蕙帐空，幡然又与烟霞别。黄河一千年一清，六龙在天当圣明。河阳种得花满树，谁能解此春风情。明当高附垂云翼，直上榑桑望朝日。肯信东方有小儿，三偷阿母蟠桃实。
和张贞居寄倪云林韵
作者：胡奎
朝代：明
体裁：七言律诗

昔闻公孙浑脱舞，今见书法有张颠。君能高歌白云调，我欲笑拍洪崖肩。玉笙皓鹤久无信，青李来禽真可怜。洞庭春水碧于酒，细雨绿蓑须放船。
和朱彦伦教谕题山水障歌
作者：胡奎
朝代：明
体裁：古风

蓬莱仙人居五城，六鳌戴山波不惊。吮豪池头阎画史，扫雾驱烟移翠屏。城中无山爱山好，凭轩迥出秋云杪。似有青猿隔薜萝，直疑白鹤回穹昊。此中逸兴浩无边，流水桃花心杳然。括苍先生偶相过，想像石门之洞天。石门洞口松花老，中有飞泉来一道。丹崖拔地千仞高，玉笋凌空众山抱。轩辕骑龙登上台，下视培塿皆蒿莱。从今慎勿念乡里，一日看画须千回。
和贾徵君韵
作者：胡奎
朝代：明

不见故人今半年，寄我好诗情绪牵。朱弦泠泠有古调，玉树濯濯当春妍。前身可是韩京兆，此地曾逢贾浪仙。梦绕钟声寺前月，推敲两字至今传。忆昨放舟相见时，系䌫宅前杨柳丝。别来晴云碧冉冉，看过秋叶红离离。茶煎雪水同谁吃，书到柴门有梦知。晴日半窗初睡起，水仙花畔和君诗。想见南窗日上时，硬黄茧纸写乌丝。兔敲玉臼丹应就，蛇避金尊影已离。司马时多文字渴，伯休谁遣姓名知。流年又及春盘菜，一度停云一赋诗。
和贾徵君韵·其一
作者：胡奎
朝代：明
体裁：七言律诗

不见故人今半年，寄我好诗情绪牵。朱弦泠泠有古调，玉树濯濯当春妍。前身可是韩京兆，此地曾逢贾浪仙。梦绕钟声寺前月，推敲两字至今传。
和贾徵君韵·其三
作者：胡奎
朝代：明
体裁：七言律诗

想见南窗日上时，硬黄茧纸写乌丝。兔敲玉臼丹应就，蛇避金尊影已离。司马时多文字渴，伯休谁遣姓名知。流年又及春盘菜，一度停云一赋诗。
和贾徵君韵·其二
作者：胡奎
朝代：明

忆昨放舟相见时，系䌫宅前杨柳丝。别来晴云碧冉冉，看过秋叶红离离。茶煎雪水同谁吃，书到柴门有梦知。晴日半窗初睡起，水仙花畔和君诗。
和贾徵君韵·其二
作者：胡奎
朝代：明
体裁：七言律诗

忆昨放舟相见时，系缆宅前杨柳丝。别来晴云碧冉冉，看过秋叶红离离。茶煎雪水同谁吃，书到柴门有梦知。晴日半窗初睡起，水仙花畔和君诗。
和郭文伯惠笔韵
作者：胡奎
朝代：明
体裁：七言律诗

兔颖应从月窟收，寄来筠管自湖州。题诗每愧钟王帖，载酒长怀李郭舟。鲈出四鳃莼菜雨，蟹分八跪稻花秋。十年不饮吴江水，安得相从访旧游。
和靖观梅
作者：胡奎
朝代：明
体裁：七言绝句

水痕清浅雪初消，望过湖边第一桥。处士不来花自发，空山鹤去晚萧萧。
和靖观梅
作者：胡奎
朝代：明
体裁：七言绝句

花前立鹤小如童，天锡湖山属此翁。留得黄昏旧时月，至今长照水仙宫。
和黄应奉巧夕书怀
作者：胡奎
朝代：明
体裁：七言律诗

凉云如练坐来收，此夜家家望女牛。列宿总随天北转，明河不共海东流。铜龙漏转三更月，白雁声传两地秋。笑卜蛛丝凭远信，有人相忆凤凰楼。
咏子规
作者：胡奎
朝代：明
体裁：七言绝句

富贵花深谁肯归，痴心啼到月华西。秋风黄落千山叶，正好啼时却不啼。
咏灯
作者：胡奎
朝代：明
体裁：五言绝句

欲灭又还明，花落银缸里。搔头不敢挑，待卜明朝喜。
咏菊
作者：胡奎
朝代：明

去年地旱菊苗荒，今年养得过人长。珍重花神不爱宝，铸就金钱万个黄。一株两株紫绮袍，十朵五朵胜绯桃。太真睡起酒痕浅，西子舞回山月高。东家分送玉玲珑，西家邀看状元红。非关白发被花恼，自是诗人兴味同。九日年年不见花，今年秋色在谁家。山童踏雨走相报，分得仙人鹤顶砂。
咏菊·其一
作者：胡奎
朝代：明
体裁：七言绝句

去年地旱菊苗荒，今年养得过人长。珍重花神不爱宝，铸就金钱万个黄。
咏菊·其三
作者：胡奎
朝代：明
体裁：七言绝句

东家分送玉玲珑，西家邀看状元红。非关白发被花恼，自是诗人兴味同。
咏菊·其二
作者：胡奎
朝代：明
体裁：七言绝句

一株两株紫绮袍，十朵五朵胜绯桃。太真睡起酒痕浅，西子舞回山月高。
咏菊·其四
作者：胡奎
朝代：明
体裁：七言绝句

九日年年不见花，今年秋色在谁家。山童踏雨走相报，分得仙人鹤顶砂。
唐宫行乐词
作者：胡奎
朝代：明

明日内家游上苑，许教斗草赌金钗。怕人先记花名字，隔夜潜偷玉篆牌。华清赐浴晚凉回，水殿芙蓉彻夜开。碧盌调冰消酒渴，金盘又进荔枝来。
唐宫行乐词·其一
作者：胡奎
朝代：明
体裁：乐府曲辞

明日内家游上苑，许教斗草赌金钗。怕人先记花名字，隔夜潜偷玉篆牌。
唐宫行乐词·其二
作者：胡奎
朝代：明

华清赐浴晚凉回，水殿芙蓉彻夜开。碧盌调冰消酒渴，金盘又进荔枝来。
唐宫行乐词·其二
作者：胡奎
朝代：明
体裁：乐府曲辞

华清赐浴晚凉回，水殿芙蓉彻夜开。碧碗调冰消酒渴，金盘又进荔枝来。
商妇词
作者：胡奎
朝代：明
体裁：五言绝句

花时去贩茶，叶落未还家。寄声船上月，慎勿照琵琶。
商歌
作者：胡奎
朝代：明
体裁：乐府曲辞

白日粲粲南山阿，长夜漫漫愁奈何。停车夜宿郭门外，悲风烈烈闻商歌。歌云不遭舜与尧，单衣短布风萧萧。人生卑微何可忽，后车载之相齐国。
喜何使君至雨中有作
作者：胡奎
朝代：明

去年正月出京华，马上看灯直到家。今岁归时春未半，满城风雨又催花。江城春雨酿馀寒，一尺青泥尚未乾。无限故园桃李树，好花留待使君看。
喜何使君至雨中有作·其一
作者：胡奎
朝代：明
体裁：七言绝句

去年正月出京华，马上看灯直到家。今岁归时春未半，满城风雨又催花。
喜何使君至雨中有作·其二
作者：胡奎
朝代：明
体裁：七言绝句

江城春雨酿馀寒，一尺青泥尚未乾。无限故园桃李树，好花留待使君看。
喜友见访
作者：胡奎
朝代：明
体裁：古风

快雨生夕凉，逍遥倚虚阁。故人适我趣，觞至同一酌。托兹忘年交，真率以为乐。何当筋力健，杯酒共酬酢。永言怀好音，东皋有鸣鹤。
团扇联句
作者：胡奎
朝代：明
体裁：五言绝句

织波千缕细，剪月一规圆。宠夺芙蓉后，恩深蛱蝶前。
团扇词
作者：胡奎
朝代：明
体裁：五言绝句

当暑恩何厚，交秋宠渐衰。凉风太情薄，玉树不禁吹。
团扇词
作者：胡奎
朝代：明
体裁：五言绝句

纨扇长门月，罗衣别殿秋。西风吹玉树，先到玉阶头。
团扇词二首
作者：胡奎
朝代：明

明月有时缺，团扇空自圆。月缺终还满，扇圆仍弃捐。不如秋水镜，长挂玉台前。团扇团如白玉盘，玉盘比似月团团。早知玉树秋风近，不把閒愁写素纨。
团扇词二首·其一
作者：胡奎
朝代：明
体裁：乐府曲辞

明月有时缺，团扇空自圆。月缺终还满，扇圆仍弃捐。不如秋水镜，长挂玉台前。
团扇词二首·其二
作者：胡奎
朝代：明
体裁：乐府曲辞

团扇团如白玉盘，玉盘比似月团团。早知玉树秋风近，不把閒愁写素纨。
圣寿无疆词
作者：胡奎
朝代：明
体裁：五言排律

至德乾坤大，重华日月光。罗图今有兆，宝历永无疆。瑞凤来丹穴，神芝散玉房。九重春荡荡，万国海茫茫。玄圃安期枣，瑶池阿母觞。小臣歌盛世，何幸际明良。
圯桥进履图
作者：胡奎
朝代：明
体裁：五言绝句

出逢黄石公，归从赤松子。汉家四百年，功在圯桥履。
垂虹亭晚泊
作者：胡奎
朝代：明
体裁：五言律诗

泊舟垂虹亭，水气秋冥冥。泛滥露浮白，依微天倒青。钟声临水度，渔唱隔林听。赖得知心友，因倾双玉瓶。
城东获野鹿
作者：胡奎
朝代：明
体裁：五言律诗

城东四月交，野鹿走林坳。本是归灵囿，何因出近郊。生无青涧饮，死有白茅包。猿鹤同惊怨，呦呦失故巢。
城中谣
作者：胡奎
朝代：明
体裁：乐府曲辞

螺髻高一尺，蛾眉广半额。王言出如丝，涣汗收不得。
城乌曲
作者：胡奎
朝代：明
体裁：乐府曲辞

乌啼城上树，飞来复飞去。乌去有时来，郎今在何处。月出女墙头，乌啼碧树秋。哑哑声不断，啼月过西楼。
城傍曲
作者：胡奎
朝代：明
体裁：乐府曲辞

乌啼城上头，枕戈明月下。十年不得归，愿放华阳马。
城南燕集次韵
作者：胡奎
朝代：明
体裁：古风

我本丘壑人，幸陪金闺彦。煌煌处士星，分辉照南甸。驾言出城东，弭节蓬莱殿。高云澄宇宙，江气白如练。维时迫重九，楚楚集清燕。罗袂微风散，文采明霞绚。系马高阳池，华觞列丰膳。谁为蜕骨仙，大药成九鍊。手把黄金花，安得长会面。沧波浩茫茫，坐见桑田变。志士多苦心，甘许铁为砚。张公人中英，倜傥吾所羡。海内阅神交，目若岩下电。良晤欣在兹，既醉复留恋。偶凭青鸟使，书来疾如箭。愿言附冥鸿，修翼排云健。
城门曲
作者：胡奎
朝代：明
体裁：乐府曲辞

城头乌夜啼，月落少城西。夜半传军令，天明祭大旗。
塞上曲
作者：胡奎
朝代：明
体裁：五言绝句

边城柳色动，祗是去年春。借问云台将，如今有几人。
墨梅
作者：胡奎
朝代：明
体裁：五言绝句

快雪半消时，春波动墨池。翠禽啼梦觉，拾得向南枝。
壮士行
作者：胡奎
朝代：明
体裁：乐府曲辞

千金宝刀百金马，称是人间骁勇者。射虎曾过南山前，斩蛟复入长桥下。何不生出玉门关，为君谈笑斩楼兰。汉家得此英雄将，塞上琵琶怨莫弹。
夏夕
作者：胡奎
朝代：明

绛河清浅露华凉，银箭无声漏点长。明月却临南斗过，紫薇分影上东廊。紫薇花上月纤纤，一点流萤过画檐。织女渡河秋已到，夜凉不上水精帘。
夏夕·其一
作者：胡奎
朝代：明
体裁：七言绝句

绛河清浅露华凉，银箭无声漏点长。明月却临南斗过，紫薇分影上东廊。
夏夕·其二
作者：胡奎
朝代：明
体裁：七言绝句

紫薇花上月纤纤，一点流萤过画檐。织女渡河秋已到，夜凉不上水精帘。
夏夜
作者：胡奎
朝代：明
体裁：五言绝句

待月东园夜，花阴覆绿苔。流萤三四点，飞过竹间来。
夏夜
作者：胡奎
朝代：明
体裁：五言绝句

月白银河淡，天青玉露微。夜凉眠不得，花气袭人衣。
夏夜有作
作者：胡奎
朝代：明
体裁：七言绝句

鹤背高寒露气清，明河斜转月三更。紫薇花畔题诗处，笑看痴儿拾乱萤。
夏日书事
作者：胡奎
朝代：明

袅袅凉风度竹枝，卷荷翻雨落盆池。疏帘小簟清如水，正是南窗梦觉时。露坐庭中待月明，翛然白苧晚凉生。好风吹散西南雨，洗出天河万点星。碧盌调冰饮蔗浆，水仙借我一轩凉。鱼波小簟清无梦，风度荷花作藕香。
夏日书事·其一
作者：胡奎
朝代：明
体裁：七言绝句

袅袅凉风度竹枝，卷荷翻雨落盆池。疏帘小簟清如水，正是南窗梦觉时。
夏日书事·其三
作者：胡奎
朝代：明

碧盌调冰饮蔗浆，水仙借我一轩凉。鱼波小簟清无梦，风度荷花作藕香。
夏日书事·其三
作者：胡奎
朝代：明
体裁：七言绝句

碧碗调冰饮蔗浆，水仙借我一轩凉。鱼波小簟清无梦，风度荷花作藕香。
夏日书事·其二
作者：胡奎
朝代：明
体裁：七言绝句

露坐庭中待月明，翛然白苧晚凉生。好风吹散西南雨，洗出天河万点星。
夏日偶成
作者：胡奎
朝代：明
体裁：七言绝句

云气晚从帘外过，雨声凉傍竹边来。鱼波小簟清如水，北牖南窗面面开。
夏日即事
作者：胡奎
朝代：明

雨深庭树始鸣蝉，小簟鱼波午梦圆。老鹤一声修竹外，有人来候煮茶烟。枇杷子黄山杏肥，海榴花发燕雏飞。绿窗五月南风起，金剪新裁白苧衣。
夏日即事·其一
作者：胡奎
朝代：明
体裁：七言绝句

雨深庭树始鸣蝉，小簟鱼波午梦圆。老鹤一声修竹外，有人来候煮茶烟。
夏日即事·其二
作者：胡奎
朝代：明
体裁：七言绝句

枇杷子黄山杏肥，海榴花发燕雏飞。绿窗五月南风起，金剪新裁白苧衣。
夕雨有感
作者：胡奎
朝代：明
体裁：五言绝句

夕雨振庭柯，幽禽栖不定。恋恋故巢安，无人知野性。
夜坐玩月
作者：胡奎
朝代：明
体裁：七言律诗

紫薇花满月团团，今夜三更最好看。碧海飞来银作阙，青云高处玉为盘。蛟龙应有含珠泪，兔臼宁无换骨丹。独据胡床吹短笛，苧袍风露不胜寒。
夜夜曲
作者：胡奎
朝代：明
体裁：乐府曲辞

夜夜望明月，初若蛾眉弯。夜夜望明月，今如白玉盘。玉盘有时缺，蛾眉愁万结。月照闺中人，如何有离别。
夜泊采石
作者：胡奎
朝代：明
体裁：古风

我思谪仙人，渴饮江上水。神游八极间，随月忽飞起。泠然宫锦袍，濯足天河里。
夜泊采石
作者：胡奎
朝代：明
体裁：五言绝句

缺月在青天，抱衾犹未眠。邻灯三五点，都是别人船。
夜长曲
作者：胡奎
朝代：明
体裁：乐府曲辞

金虬无声银箭缓，清夜何长昼何短。七星斜挂少城西，群乌叫月霜花满。铜盘煖蜡绛纱明，胡蝶梦寒龟甲屏。三尺床头白鹇尾，五更又逐鸡声起。
大堤曲
作者：胡奎
朝代：明
体裁：乐府曲辞

朝看堤上花，暮折堤上柳。相送大堤人，同倾大堤酒。酒酣蹋歌去，留郎堤上住。翻翻白马蹄，草绿无寻处。
大姑庙
作者：胡奎
朝代：明
体裁：七言绝句

大姑庙前江树青，老鱼吹浪水云腥。神鸦啄食不飞去，过客赛神姑有灵。
大道曲
作者：胡奎
朝代：明
体裁：乐府曲辞

将军紫罗襦，燕坐城南陌。手拨紫檀槽，市中人不识。
天上谣
作者：胡奎
朝代：明
体裁：乐府曲辞

梦飞八翼登天门，紫霞红雾通朝暾。星河夜寒银浪白，河东拾得支机石。绛节朝回贯月槎，琼楼缥缈太清家。虞廷九奏钧天曲，凤池波煖鹓雏浴。
天上谣
作者：胡奎
朝代：明
体裁：乐府曲辞

碧云团盖凝瑶光，龙汉五气浮苍苍。绛宫参差十二级，鹤背高寒露华湿。白榆历历东井傍，帝子夜织天文章。河西牵牛不服箱，灵鹊影断秋无梁。一水盈盈河汉长，白河云片龙鳞光。六符夜明七斗芒，天门无阶不可度。梦蹋玉虹朝紫皇，三更露落黄姑渚。鸾背吹笙载秦女，东方神人呼赤龙，彷佛觚棱绛霞曙。
天河曲
作者：胡奎
朝代：明
体裁：乐府曲辞

天河之水向西流，双星夜夜当南楼。机中细织云锦字，美人不来生远愁。日夕河边待灵鹊，玉宇高寒露花落。愁心飞绕金井阑，辘轳牵断青丝索。灵槎一去秋冥冥，白榆千年那得青。天上回波还入海，东西相望心不改。
天马辞
作者：胡奎
朝代：明
体裁：七言绝句

万里宛驹入汉家，春云团出五文花。武皇空把黄金铸，不见河图出渥洼。
太乙莲舟
作者：胡奎
朝代：明
体裁：七言绝句

玉井芙蓉一叶秋，绛河清浅向西流。夜深自载青天月，不用吹灯阁上头。
太平乐
作者：胡奎
朝代：明
体裁：五言排律

玉帛来王会，山河拱帝京。日行王道正，星列泰阶平。人醉笙歌地，山围锦绣城。宫花留舞燕，御柳著啼莺。蛮獠全归化，羌胡已罢兵。愿言封禅稿，虎拜颂河清。
失鹤
作者：胡奎
朝代：明
体裁：七言律诗

仙人骐骥谁能驭，鍊得丹砂顶渐红。不见将军来射石，却瞋童子惯开笼。梦閒一曲沧洲月，声断三山碧落风。从此竹林无伴侣，洞箫吹彻綵云空。
失鹤
作者：胡奎
朝代：明
体裁：七言绝句

鍊得丹砂顶渐红，养来驯狎不须笼。桐阴立转三更月，尚想声回碧落风。
夷齐扣马图
作者：胡奎
朝代：明
体裁：五言绝句

牧野兴师日，商贤扣马时。要将忠与孝，说向后人知。
奉张公子歌
作者：胡奎
朝代：明
体裁：古风

戚里张公子，古貌又古心。面若一尺玉，心如百鍊金。碧树阴阴绕茅屋，不惜黄金买书读。有时梦到羲皇前，河洛图书看不足。白昼呼童扫落花，高閒真似野人家。堂上灵椿八千岁，綵服裁为五色霞。白头邂逅洪都市，令我见之心即喜。今人容貌古人心，一曲长歌吾老矣。
女娲补天谣二首
作者：胡奎
朝代：明

不周山崩天柱折，帝遣娲娥补天裂。穹然一盖青团团，东南天漏补不完。徒令杞国忧，日夜摧心肝。呜呼，世无仲山甫，衮职之阙谁为补。天冥冥，地冥冥，娲娥锻鍊天地精。手抟五色云，上补青天青。青天青如石，天柱不倾天漏塞。黄道星辰明历历，于万斯年建皇极。
女娲补天谣二首·其一
作者：胡奎
朝代：明
体裁：乐府曲辞

不周山崩天柱折，帝遣娲娥补天裂。穹然一盖青团团，东南天漏补不完。徒令杞国忧，日夜摧心肝。呜呼，世无仲山甫，衮职之阙谁为补。
女娲补天谣二首·其二
作者：胡奎
朝代：明
体裁：乐府曲辞

天冥冥，地冥冥，娲娥锻鍊天地精。手抟五色云，上补青天青。青天青如石，天柱不倾天漏塞。黄道星辰明历历，于万斯年建皇极。
妾安所居二首
作者：胡奎
朝代：明

贱妾安所居，所居在中堂。女子不出门，肯离慈母傍。十三学织素，绣得金鸳鸯。十五嫁夫婿，佩以双明珰。一朝复一朝，芙蓉照秋镜。自倚颜如花，不识郎心性。嫁鸡逐鸡飞，郎情与妾违。愿为松柏树，长附女萝衣。贱妾安所居，所居在空闺。女子不出门，颜色无人知。一朝嫁夫婿，未几生别离。流水逝不返，浮云无定姿。妾居非无所，妾心良独苦。愿如松上萝，不离树根土。
妾安所居二首·其一
作者：胡奎
朝代：明
体裁：乐府曲辞

贱妾安所居，所居在中堂。女子不出门，肯离慈母傍。十三学织素，绣得金鸳鸯。十五嫁夫婿，佩以双明珰。一朝复一朝，芙蓉照秋镜。自倚颜如花，不识郎心性。嫁鸡逐鸡飞，郎情与妾违。愿为松柏树，长附女萝衣。
妾安所居二首·其二
作者：胡奎
朝代：明
体裁：乐府曲辞

贱妾安所居，所居在空闺。女子不出门，颜色无人知。一朝嫁夫婿，未几生别离。流水逝不返，浮云无定姿。妾居非无所，妾心良独苦。愿如松上萝，不离树根土。
妾薄命
作者：胡奎
朝代：明
体裁：乐府曲辞

妾薄命，何足嗟。妾愿如墙下草，不愿学风中花。风花漂泊无定所，墙下草生长在家。
姑恶词
作者：胡奎
朝代：明
体裁：乐府曲辞

姑恶叫青春，声声恼杀人。啼时休近户，妾恐老姑瞋。
婆饼焦
作者：胡奎
朝代：明
体裁：乐府曲辞

婆饼焦，阿婆有饼教妾烧。妾烧饼焦婆不食，上堂见婆无颜色。不学姑恶死怨姑，深林日夕鸣相呼。但愿麦黄婆有饼，年年唤婆欲婆醒。
嫦娥奔月
作者：胡奎
朝代：明
体裁：七言绝句

岂是人间不可居，飞身自跨玉蟾蜍。祗缘天上无离别，织女牵牛莫笑渠。
子夜歌
作者：胡奎
朝代：明
体裁：乐府曲辞

试问铜壶水，今宵几许深。漏长如妾泪，水浅是郎心。
子美醉归图
作者：胡奎
朝代：明
体裁：七言绝句

万里桥西一径斜，白头乱后得还家。经旬出饮向何处，黄四娘家看好花。
子陵把钓图
作者：胡奎
朝代：明
体裁：五言绝句

一片汉时月，长江万里开。只应天上去，钓得客星来。
孙武
作者：胡奎
朝代：明
体裁：古风

吾闻孙武子，教战阖庐城。美人出后宫，百花媚春晴。三令复五申，约束何分明。一鼓玉颜笑，再鼓蛾眉倾。雷霆肃将令，颇觉君命轻。西来破楚疆，北灭齐晋兵。英姿渺千古，飒爽悲风生。
孙膑
作者：胡奎
朝代：明
体裁：古风

孙膑古名将，庞涓俱学兵。刖足见齐使，始识田将军。指麾辎车中，号令若风霆。引兵走大梁，遂解邯郸城。救韩示怯战，减灶功乃成。马陵书大木，弩发如流星。跛鳖信千里，刑馀安可轻。
孟郊
作者：胡奎
朝代：明
体裁：五言绝句

酸寒溧阳尉，何不化为龙。千古低头拜，无由得再逢。
季札挂剑图
作者：胡奎
朝代：明
体裁：五言绝句

宝剑千金直，英雄一寸心。徐君墓前树，风雨作龙吟。
孤雁翔送马山人归颍川
作者：胡奎
朝代：明
体裁：乐府曲辞

孤雁翔，颍之阳，秦淮十月天雨霜。人生岂无兄与弟，独夜哀鸣楚江水。颍之阳，孤雁翔，尔何为乎不作行。明年寄书到东海，日日沙头镇相待。
学古轩
作者：胡奎
朝代：明
体裁：古风

张公志于学，古貌又古心。尚友古之人，自言古犹今。古人不复作，古道良可钦。斋居古以朴，悠然澹冲襟。手援绿绮琴，中有山水音。愿扬太古调，一洗里耳音。
宋徽宗双鹊图
作者：胡奎
朝代：明
体裁：七言绝句

一双灵鹊语楂楂，飞绕东阑一树花。朔雪南云天万里，不知传喜到谁家。
定水歌
作者：胡奎
朝代：明
体裁：古风

定水定水何曾定，活水源头本清净。八风不动常自清，一片浑如大圆镜。老禅默坐古盘陀，心如定水原无波。俯视长江一杯小，朝潮夕汐相荡摩。无始以来皆定业，扰扰劳生千万劫。白头它日挂冠归，重见一花开五叶。
宛转行二首
作者：胡奎
朝代：明

宛转复宛转，一日千万思。宛转如琴上弦，宛转如机上丝。机中别愁安可织，弦中别愁弹不得。关河迢迢隔远天，归路直如琴上弦。人间安得并州剪，剪断琴弦与机丝，别情庶有穷尽时。宛转复宛转，宛转如水中波。宛转复宛转，宛转如机上梭。水波流恨去不返，机梭织愁可奈河。人生托交在知己，何论千里与万里。长沙尚谪贾少年，东海谁招鲁连子。丰城双剑埋泥沙，斗间紫气腾光华。当时张雷不识宝，千年绣涩生苔花。我歌宛转行，使君倾耳听。圣人在位黄河清，腰金佩玉皆俊英。莫恋山中紫芝好，丈夫立功当及早。
宛转行二首·其一
作者：胡奎
朝代：明
体裁：乐府曲辞

宛转复宛转，一日千万思。宛转如琴上弦，宛转如机上丝。机中别愁安可织，弦中别愁弹不得。关河迢迢隔远天，归路直如琴上弦。人间安得并州剪，剪断琴弦与机丝，别情庶有穷尽时。
宛转行二首·其二
作者：胡奎
朝代：明
体裁：乐府曲辞

宛转复宛转，宛转如水中波。宛转复宛转，宛转如机上梭。水波流恨去不返，机梭织愁可奈河。人生托交在知己，何论千里与万里。长沙尚谪贾少年，东海谁招鲁连子。丰城双剑埋泥沙，斗间紫气腾光华。当时张雷不识宝，千年绣涩生苔花。我歌宛转行，使君倾耳听。圣人在位黄河清，腰金佩玉皆俊英。莫恋山中紫芝好，丈夫立功当及早。
宛转行寄高徵君
作者：胡奎
朝代：明
体裁：乐府曲辞

宛转复宛转，日没还上天。宛转复宛转，月破还再圆。天道谅如此，人情当复然。与君虽未遇，何用数芳年。不见黄河水，朝朝入东海。东海有时枯，思君镇相待。
宛转词
作者：胡奎
朝代：明

宛宛转转车下轮，红红绿绿百花春。纷纷汨汨马蹄尘，寂寂寞寞闺中人。宛宛转转机上丝，红红绿绿绣为衣。纷纷汨汨胡蝶飞，寂寂寞寞人别离。宛宛转转弦上音，红红绿绿陇西禽。纷纷汨汨愁人心，寂寂寞寞春闺深。
宛转词·其一
作者：胡奎
朝代：明
体裁：乐府曲辞

宛宛转转车下轮，红红绿绿百花春。纷纷汨汨马蹄尘，寂寂寞寞闺中人。
宛转词·其三
作者：胡奎
朝代：明
体裁：乐府曲辞

宛宛转转弦上音，红红绿绿陇西禽。纷纷汨汨愁人心，寂寂寞寞春闺深。
宛转词·其二
作者：胡奎
朝代：明
体裁：乐府曲辞

宛宛转转机上丝，红红绿绿绣为衣。纷纷汨汨胡蝶飞，寂寂寞寞人别离。
宝剑篇
作者：胡奎
朝代：明
体裁：五言绝句

双剑跃双龙，长鸣宝匣中。何如吴季子，挂在墓前松。
宝剑篇
作者：胡奎
朝代：明
体裁：乐府曲辞

床头有古剑，白虹夜流辉。炯然三尺雪，化作青蛇飞。岂无千金直，待价将安归。挂向徐君墓，时闻鬼母啼。
宝林八咏 其一 飞来峰
作者：胡奎
朝代：明
体裁：五言绝句

灵峰解飞来，毕竟还飞去。如我去来心，虚空本无住。
宝林八咏 其七 竹深处
作者：胡奎
朝代：明
体裁：五言绝句

入山但见云，出谷不知路。空翠四边来，袈裟湿秋雾。
宝林八咏 其三 罗汉泉
作者：胡奎
朝代：明
体裁：五言绝句

踏破山前月，凿开山下泉。大千沙界里，随地见青天。
宝林八咏 其二 应天塔
作者：胡奎
朝代：明
体裁：五言绝句

孤塔倚天起，千镫见佛光。夜半风铃语，如闻替戾冈。
宝林八咏 其五 布衣
作者：胡奎
朝代：明
体裁：五言绝句

山中大布衣，流传自今古。挂在杪罗林，不待朝阳补。
宝林八咏 其八 盘翠轩
作者：胡奎
朝代：明
体裁：五言绝句

一重复一崦，翠色何盘盘。坐久不知夜，月高风露寒。
宝林八咏 其六 铁钵
作者：胡奎
朝代：明
体裁：五言绝句

不游舍卫城，不盛香积饭。老僧乞食馀，但言所作办。
宝林八咏 其四 鳗井
作者：胡奎
朝代：明
体裁：五言绝句

鳗鱼生井中，随潮时隐见。恍然娑竭宫，长见真龙面。
宝林八咏·飞来峰
作者：胡奎
朝代：明

灵峰解飞来，毕竟还飞去。如我去来心，虚空本无住。孤塔倚天起，千镫见佛光。夜半风铃语，如闻替戾冈。踏破山前月，凿开山下泉。大千沙界里，随地见青天。鳗鱼生井中，随潮时隐见。恍然娑竭宫，长见真龙面。山中大布衣，流传自今古。挂在杪罗林，不待朝阳补。不游舍卫城，不盛香积饭。老僧乞食馀，但言所作办。入山但见云，出谷不知路。空翠四边来，袈裟湿秋雾。一重复一崦，翠色何盘盘。坐久不知夜，月高风露寒。
客中见月
作者：胡奎
朝代：明
体裁：五言绝句

初月蛾眉弯，纤纤出天外。幼女学穿针，多应下阶拜。
客中除夕
作者：胡奎
朝代：明
体裁：七言绝句

守岁天涯感物华，朝盘谁复颂椒花。满城列炬明如昼，钟鼓声中夜不哗。
宫中乐
作者：胡奎
朝代：明
体裁：乐府曲辞

初日上蓬莱，平明玉殿开。春风双凤琯，吹下世间来。
宫词次韵
作者：胡奎
朝代：明
体裁：七言绝句

五月南风水殿凉，紫鸾声度月中央。珠帘碧簟清无梦，消受荷花一夜香。
宿净上人房
作者：胡奎
朝代：明
体裁：七言绝句

八字桥边一径斜，寻诗来到梵王家。平明起看门前雪，一色都开檐卜花。
宿澧陵山村
作者：胡奎
朝代：明

蚕丛山下澧陵村，犹有先农古意存。千里閒愁添白发，一镫瘦影伴黄昏。当窗月出猿啼树，刮地风来虎到门。赖得主翁多好事，地炉烧竹晚移尊。沅水罗纹色正妍，今朝风顺好开船。棹郎莫说风波险，已许江神赛纸钱。
宿澧陵山村·其一
作者：胡奎
朝代：明
体裁：七言绝句

蚕丛山下澧陵村，犹有先农古意存。千里閒愁添白发，一镫瘦影伴黄昏。
宿澧陵山村·其三
作者：胡奎
朝代：明
体裁：七言绝句

沅水罗纹色正妍，今朝风顺好开船。棹郎莫说风波险，已许江神赛纸钱。
宿澧陵山村·其二
作者：胡奎
朝代：明
体裁：七言绝句

当窗月出猿啼树，刮地风来虎到门。赖得主翁多好事，地炉烧竹晚移尊。
宿田家
作者：胡奎
朝代：明
体裁：七言绝句

村北村南社鼓声，閒寻父老说升平。孤镫也识离人意，落尽寒花却再生。
寄万百户
作者：胡奎
朝代：明
体裁：古风

客从海上来，惠我锦字书。开缄挹光采，字字明月珠。藏之怀袖间，鱼目安能如。相见一何晚，相望一何远。迢迢河汉流，双星隔清浅。
寄东冈贾徵君
作者：胡奎
朝代：明
体裁：七言律诗

三月三日雨晴初，东望东冈无鲤鱼。杜陵爱酒自多债，太传治安还有书。洛中牡丹少閒地，江上燕子识吾庐。木兰丹擢桃花水，颇怪近来踪迹珠。
寄严州张同知
作者：胡奎
朝代：明
体裁：七言律诗

近闻别驾朝天去，船过长安问野人。声价已知当代重，交情还似向来真。月明江上鱼龙喜，日落山中虎豹驯。肯借严陵滩畔石，持竿来共白鸥邻。
寄何尹
作者：胡奎
朝代：明
体裁：古风

翠羽生南海，结巢在三山。青鸾与之匹，翱翔琪树间。虞罗不相及，裴回竟忘还。比翼从北飞，言度雁门关。霜高百草短，长途凄以寒。愿言同饮啄，慎彼五色翰。
寄何尹
作者：胡奎
朝代：明

越人不识燕山雪，接得瑶花掌上看。不是烧丹句漏令，如何禁得许多寒。蓟门六月寄书回，少女灯前信手开。料得书中无别事，离怀只是想归来。秋风吹雁过滦河，橐载行车索价多。圣德如天无远近，江南江北思如何。年过富贵鬓斑斑，千里戎衣几日还。只有海门西畔月，秋风吹过雁门关。织得回文锦字书，临流寄与北溟鱼。平安定有明年信，楝子花开四月初。公馆萧条早放衙，牡丹今在别人家。子期去后知音少，犹有离弦寄伯牙。十月芦沟雪正深，白狐一腋比千金。地椒野韭沙羊软，大瓮葡萄取次斟。塞北悠悠望旆旌，南冠还识曼胡缨。题诗定作扬州梦，消受梅花一味清。中郎有女奏胡笳，北度单于万里沙。十八拍中无限思，定传新谱到天涯。受降城外雨萧萧，闻说羌人款圣朝。李牧守边今第一，铙歌须制汉家谣。
寄何尹·其一
作者：胡奎
朝代：明
体裁：七言绝句

越人不识燕山雪，接得瑶花掌上看。不是烧丹句漏令，如何禁得许多寒。
寄何尹·其七
作者：胡奎
朝代：明
体裁：七言绝句

十月芦沟雪正深，白狐一腋比千金。地椒野韭沙羊软，大瓮葡萄取次斟。
寄何尹·其三
作者：胡奎
朝代：明
体裁：七言绝句

秋风吹雁过滦河，橐载行车索价多。圣德如天无远近，江南江北思如何。
寄何尹·其九
作者：胡奎
朝代：明
体裁：七言绝句

中郎有女奏胡笳，北度单于万里沙。十八拍中无限思，定传新谱到天涯。
寄何尹·其二
作者：胡奎
朝代：明
体裁：七言绝句

蓟门六月寄书回，少女灯前信手开。料得书中无别事，离怀只是想归来。
寄何尹·其五
作者：胡奎
朝代：明
体裁：七言绝句

织得回文锦字书，临流寄与北溟鱼。平安定有明年信，楝子花开四月初。
寄何尹·其八
作者：胡奎
朝代：明
体裁：七言绝句

塞北悠悠望旆旌，南冠还识曼胡缨。题诗定作扬州梦，消受梅花一味清。
寄何尹·其六
作者：胡奎
朝代：明
体裁：七言绝句

公馆萧条早放衙，牡丹今在别人家。子期去后知音少，犹有离弦寄伯牙。
寄何尹·其十
作者：胡奎
朝代：明
体裁：七言绝句

受降城外雨萧萧，闻说羌人款圣朝。李牧守边今第一，铙歌须制汉家谣。
寄何尹·其四
作者：胡奎
朝代：明
体裁：七言绝句

年过富贵鬓斑斑，千里戎衣几日还。只有海门西畔月，秋风吹过雁门关。
寄何山人
作者：胡奎
朝代：明
体裁：七言律诗

白发梁园能赋客，近闻卜隐在林塘。茶分陆羽评来水，药按桐君著后方。雨杂涧声通墨沼，风吹花片落琴床。春来佳趣同谁领，拟约诗人坐竹房。
寄友
作者：胡奎
朝代：明
体裁：七言绝句

楝花风落夏云初，日日临流望远途。三十六鳞江上鲤，如何不寄一行书。
寄友人
作者：胡奎
朝代：明
体裁：五言绝句

一望一回头，白云千里秋。如何持别酒，只是送行舟。
寄友人
作者：胡奎
朝代：明

秋阴阁雨幂林梢，野舫乘閒出远郊。井就乌龙评水品，山寻白鹤借云巢。煮茶榻共高僧坐，问字门容弟子敲。想得东家好清事，竹间松下具行庖。东里先生眉最白，南州高士眼终青。蓬莱弱水三清浅，胡蝶庄周一梦醒。今日好书封禅草，他年还筑聘君亭。看山楼外秋无际，谁识天边处士星。
寄友人·其一
作者：胡奎
朝代：明
体裁：七言律诗

秋阴阁雨幂林梢，野舫乘閒出远郊。井就乌龙评水品，山寻白鹤借云巢。煮茶榻共高僧坐，问字门容弟子敲。想得东家好清事，竹间松下具行庖。
寄友人·其二
作者：胡奎
朝代：明
体裁：七言律诗

东里先生眉最白，南州高士眼终青。蓬莱弱水三清浅，胡蝶庄周一梦醒。今日好书封禅草，他年还筑聘君亭。看山楼外秋无际，谁识天边处士星。
寄友人效韦体
作者：胡奎
朝代：明
体裁：古风

圆穹倚高盖，厚地浮虚舟。日月相循环，万古无时休。人生大化中，何异海一沤。嗟彼桃李花，岂识芙蓉秋。愿言杯中物，化作长江流。普令四海人，一洗胸中愁。
寄奉祠李光
作者：胡奎
朝代：明
体裁：七言律诗

与公契阔已多时，愧我耽诗老更痴。失马翁归还自得，亡金郎在不须疑。曾从塞北多奇约，重向江南话所思。一曲阳春真寡和，琼瑶何以谢相知。
寄宋山人
作者：胡奎
朝代：明
体裁：古风

青鸟飞来东海隅，衔得云中云锦书。书中落落三百字，一字一颗鲛人珠。三年不见兰台令，别去亳州无好信。楚鸿日夜叹离群，越鸟天寒栖不定。近报卜居湖上头，木兰为楫桂为舟。明朝会买官瓶酒，醉眼看山同一游。
寄宋纪善
作者：胡奎
朝代：明
体裁：七言律诗

锦里先生两鬓丝，曳裾天府际昌时。经筵虎豹分重席，墨沼龙蛇见大旗。白雪久传梁苑赋，清朝新睹汉官仪。挥弦赖有知音在，欲把黄金铸子期。
寄宋纪善三首
作者：胡奎
朝代：明

东海有黄鹄，托巢琪树间。朝浴咸池水，夕息三神山。翩然上霄汉，翱翔白玉关。我欲往从之，短翮无由攀。雄飞谅有道，雌伏何足叹。幽兰在空谷，无人知其芳。天风一披拂，置之君子堂。擢颖萧艾间，锐叶何辉光。盈盈汉皋女，拾翠江之傍。所思隔远道，欲寄双明珰。明珰不可寄，展转郁中肠。青鸟天上来，寄我云锦书。开缄挹华采，字字明月珠。佳期渺天末，怅望心萦纡。我无青琼琚，何以报区区。愿言敦夙好，善保千金躯。
寄宋纪善三首·其一
作者：胡奎
朝代：明
体裁：古风

东海有黄鹄，托巢琪树间。朝浴咸池水，夕息三神山。翩然上霄汉，翱翔白玉关。我欲往从之，短翮无由攀。雄飞谅有道，雌伏何足叹。
寄宋纪善三首·其三
作者：胡奎
朝代：明
体裁：古风

青鸟天上来，寄我云锦书。开缄挹华采，字字明月珠。佳期渺天末，怅望心萦纡。我无青琼琚，何以报区区。愿言敦夙好，善保千金躯。
寄宋纪善三首·其二
作者：胡奎
朝代：明
体裁：古风

幽兰在空谷，无人知其芳。天风一披拂，置之君子堂。擢颖萧艾间，锐叶何辉光。盈盈汉皋女，拾翠江之傍。所思隔远道，欲寄双明珰。明珰不可寄，展转郁中肠。
寄峡川僧
作者：胡奎
朝代：明
体裁：七言绝句

紫薇山下白云边，雨过南湖好放船。满壑松声凉似水，我来同坐月中禅。
寄峡川杨司征
作者：胡奎
朝代：明
体裁：七言律诗

我爱关西好孙子，紫微山水足遨游。千家树色双峰晓，万壑钟声六寺秋。渔唱樵歌通槜李，龙光剑气属扬州。老夫尽有登临兴，载酒能来倚暮楼。
寄幽湖友人
作者：胡奎
朝代：明
体裁：七言律诗

幽湖之水清且幽，三十年前曾一游。山中伐木歌黄鸟，海上忘机想白鸥。别去襟期同契阔，寄来书信莫沉浮。白沙翠竹依然在，拟棹空明一镜秋。
寄杭州侯少府
作者：胡奎
朝代：明
体裁：七言律诗

小楼听雨客京华，一月春阴勒杏花。泥没长途官马滑，风吹深巷酒旗斜。青云北阙初承诏，白首西江正念家。寄谢钱唐秋月色，好分光采照天涯。
寄枢上人
作者：胡奎
朝代：明
体裁：七言律诗

上人年少解言诗，应是前身本姓支。多病养成丘壑志，学书临得庙堂碑。萝窗翳翳云封屋，茧纸重重墨满池。想得山中三日雨，煮茶烟起落花时。
寄柴野愚
作者：胡奎
朝代：明

野愚钓者近如何，占得溪山雨一蓑。茶灶笔床天上坐，往来浑不怕风波。野愚钓者近何如，不寄云中锦字书。谁信两潮东海上，老夫日日候双鱼。
寄柴野愚·其一
作者：胡奎
朝代：明
体裁：七言绝句

野愚钓者近如何，占得溪山雨一蓑。茶灶笔床天上坐，往来浑不怕风波。
寄柴野愚·其二
作者：胡奎
朝代：明
体裁：七言绝句

野愚钓者近何如，不寄云中锦字书。谁信两潮东海上，老夫日日候双鱼。
寄王鍊师
作者：胡奎
朝代：明
体裁：古风

安期入东海，采药三蓬莱。东窗绿玉树，岁岁见花开。弭节昆丘圃，吹笙阆风台。翱翔綵云里，挥手招我来。安期双黄鹄，相从凌九垓。
寄硖山人
作者：胡奎
朝代：明
体裁：七言律诗

碣石岩前有隐君，草堂分得半间云。两湖月色当窗见，万壑秋声隔树闻。墨沼寒通丹井水，银床暗护紫苔纹。此身迥出烟霞表，长倚青霄看鹤群。
寄衣曲
作者：胡奎
朝代：明

倩得邻家女，裁衣信手缝。今年凉信早，六月见秋风。别泪千行线，愁肠万缕丝。夜深纤手冷，只有剪刀知。织就机中素，灯前拭泪看。若教郎得煖，又怕老姑寒。近得平安信，官家赐赏钱。郎归知有日，不待厚装绵。
寄衣曲·其一
作者：胡奎
朝代：明
体裁：五言绝句

倩得邻家女，裁衣信手缝。今年凉信早，六月见秋风。
寄衣曲·其三
作者：胡奎
朝代：明
体裁：五言绝句

织就机中素，灯前拭泪看。若教郎得煖，又怕老姑寒。
寄衣曲·其二
作者：胡奎
朝代：明
体裁：五言绝句

别泪千行线，愁肠万缕丝。夜深纤手冷，只有剪刀知。
寄衣曲·其四
作者：胡奎
朝代：明
体裁：五言绝句

近得平安信，官家赐赏钱。郎归知有日，不待厚装绵。
寄贡尚书侄
作者：胡奎
朝代：明

三十年前老秘书，故家文献近何如。诸孙总抱连城璧，遗稿谁收合浦珠。荒冢有人来下马，秋风无树可栖乌。嗣宗子侄唯公在，何日相过致束刍。吴云越鸟思悠悠，每忆高人住沃洲。诗法好追元刺史，风流还继白杭州。钓船荷雨孤镫夜，禅榻茶烟两鬓秋。莫恋贺家湖一曲，行看玉帛贲林丘。
寄贡尚书侄·其一
作者：胡奎
朝代：明
体裁：七言律诗

三十年前老秘书，故家文献近何如。诸孙总抱连城璧，遗稿谁收合浦珠。荒冢有人来下马，秋风无树可栖乌。嗣宗子侄唯公在，何日相过致束刍。
寄贡尚书侄·其二
作者：胡奎
朝代：明
体裁：七言律诗

吴云越鸟思悠悠，每忆高人住沃洲。诗法好追元刺史，风流还继白杭州。钓船荷雨孤镫夜，禅榻茶烟两鬓秋。莫恋贺家湖一曲，行看玉帛贲林丘。
寄贾彦德
作者：胡奎
朝代：明
体裁：七言律诗

凤凰冈头多碧梧，颍川之人安好无。十年不寄一书札，两地相思今故吾。淮云羃羃暮天远，楚水茫茫秋雁孤。想得临池有佳趣，软黄茧纸写官奴。
寄赵子奇
作者：胡奎
朝代：明
体裁：古风

金气稍侵阁，裴回月东上。思君得良夜，何由遂真赏。萤依露草深，蝉曳风条响。西池烦暑退，神情亦超朗。既消文园渴，奚恋铜仙掌。上方钟磬馀，令人发遐想。
寄远曲
作者：胡奎
朝代：明
体裁：乐府曲辞

美人别后关山长，买丝绣得金鸳鸯。鸳鸯交颈不飞去，与郎缝作征衣裳。长长搓线莫教短，短线恐郎情易断。衣成更写数行书，书中泪是蛟人珠。
寄陈大用
作者：胡奎
朝代：明
体裁：七言绝句

小雨疏疏夜放舟，朝来白苧不胜秋。出门却怪青泥滑，定是元龙不下楼。
寄震上人
作者：胡奎
朝代：明
体裁：古风

疏钟出古殿，月上青林静。鹤去海云深，龙归泉石冷。秋高万籁寂，此意竟谁领。定起下岩扉，裴回碧萝影。
寄震龙门和尚
作者：胡奎
朝代：明

最忆龙门老，高情似远公。胸藏千亩竹，手植万株松。林晚床留虎，溪凉钵引龙。玄关须一扣，莫遣白云封。安平池子上，不到十馀年。石老三生梦，茶枯一味禅。涧泉通屋下，山雨落尊前。我亦除烦恼，还来了胜缘。山临此地平，不改旧时青。双塔云中见，孤钟雨外听。苔深松有甲，笋长竹添丁。料得无多事，观心即是经。
寄震龙门和尚·其一
作者：胡奎
朝代：明
体裁：五言律诗

最忆龙门老，高情似远公。胸藏千亩竹，手植万株松。林晚床留虎，溪凉钵引龙。玄关须一扣，莫遣白云封。
寄震龙门和尚·其三
作者：胡奎
朝代：明
体裁：五言律诗

山临此地平，不改旧时青。双塔云中见，孤钟雨外听。苔深松有甲，笋长竹添丁。料得无多事，观心即是经。
寄震龙门和尚·其二
作者：胡奎
朝代：明
体裁：五言律诗

安平池子上，不到十馀年。石老三生梦，茶枯一味禅。涧泉通屋下，山雨落尊前。我亦除烦恼，还来了胜缘。
寄题万峰阁为越僧作
作者：胡奎
朝代：明
体裁：古风

巍巍乎万峰之阁兮，乃在句践之国梵王之家。不知何年始开辟，但见层峦叠嶂涌出无数金莲花。想当大禹疏凿际，神输鬼运纷如麻。衔石走精卫，补天驱女娲。星联棋布互参错，奇形诡状何㠂岈。踞者如虎豹，蟠者如龙蛇。断者如截肪，峭者如削瓜。穹然古佛顶，螺髻青鬖髿。纷若越女鬟，一一盘宫鸦。又如祗王园中宝树下，诸天幡盖杂遝相纷拿。娑竭珠宫夜光白，明月照海皆金沙。我闻胜景有如此，恨不一往乘飙车。上人山中来，笑语生烟霞。中藏万峰秀，文采摛天葩。风流远接许询辈，佳句往往传中华。昔闻支道林，好骑神骏騧。历览山水窟，逸思令人嗟。我诗无根蒂，政如焦谷芽。安得从师极登眺，东游云门与若耶。寄谢山灵勿相拒，待我一饭餐胡麻。
寄高徵士
作者：胡奎
朝代：明
体裁：七言律诗

金水河边承诏日，丹阳郭外买舟时。还家咫尺无书问，抱被寻常有梦知。高适平生孟诸野，杜陵人日草堂诗。乌巾且漉黄花酒，莫遣秋霜上鬓丝。
寒夜曲
作者：胡奎
朝代：明

绛河冻合白如霜，北斗挂树天苍苍。美人裁衣金剪冷，梦入梨云吹不醒。玉关迢迢南燕飞，灯花喜报行人归。行人不归花自落，月满城头夜吹角。玉河回天冻光白，流云作冰飞不得。铜龙嘶寒漏声涩，七星离离挂城北。美人罗袜妒铅霜，兰烟唤香归洞房。何人一笛关山月，吹落梅花满城雪。铜龙嘶寒漏声涩，夜半氍毹霜气入。冻蜡凝膏不作花，地炉火煖麒麟泣。酸风射入如箭急，燕律吹春竟何及。平明起视三足乌，红盆刷羽冰花湿。
寒夜曲·其一
作者：胡奎
朝代：明
体裁：乐府曲辞

绛河冻合白如霜，北斗挂树天苍苍。美人裁衣金剪冷，梦入梨云吹不醒。玉关迢迢南燕飞，灯花喜报行人归。行人不归花自落，月满城头夜吹角。
寒夜曲·其三
作者：胡奎
朝代：明
体裁：乐府曲辞

铜龙嘶寒漏声涩，夜半氍毹霜气入。冻蜡凝膏不作花，地炉火煖麒麟泣。酸风射入如箭急，燕律吹春竟何及。平明起视三足乌，红盆刷羽冰花湿。
寒夜曲·其二
作者：胡奎
朝代：明
体裁：乐府曲辞

玉河回天冻光白，流云作冰飞不得。铜龙嘶寒漏声涩，七星离离挂城北。美人罗袜妒铅霜，兰烟唤香归洞房。何人一笛关山月，吹落梅花满城雪。
寒夜曲怀二子
作者：胡奎
朝代：明
体裁：乐府曲辞

城头乌啼寒夜长，北斗挂树天苍苍。展转不寐意徬徨，我思二子如凤凰。大儿读书不下堂，小儿写字能成行。我欲挟子翱且翔，手挥鸣弦发清商。侧身西望千仞冈，令人怀思不能忘。
寒江万里图
作者：胡奎
朝代：明
体裁：七言绝句

万里寒江一镜开，棹郎何处放舟来。桃花春水明年长，浪静风恬及早回。
寒食
作者：胡奎
朝代：明

七十四年归老日，一百五夜禁烟天。却笑山厨无热火，频将冷酒醉花前。一百五日花候至，阿母坟前多白云。盖棺小弟犹未葬，泪洒松间斜日曛。
寒食·其一
作者：胡奎
朝代：明
体裁：七言绝句

七十四年归老日，一百五夜禁烟天。却笑山厨无热火，频将冷酒醉花前。
寒食·其二
作者：胡奎
朝代：明
体裁：七言绝句

一百五日花候至，阿母坟前多白云。盖棺小弟犹未葬，泪洒松间斜日曛。
寒食感怀
作者：胡奎
朝代：明
体裁：七言律诗

江柳丝丝散碧烟，异乡佳节思绵绵。空梁燕子惊三月，疏雨梨花又一年。鲁酒可消官舍冷，宫袍初试越罗鲜。栝山云树无多路，空把閒情托杜鹃。
寒食有感
作者：胡奎
朝代：明

说向诸儿女，行囊有赐钱。沽来采石酒，不到墓门前。一番寒食雨，千里异乡春。赖有同舟侣，相看笑语真。
寒食有感·其一
作者：胡奎
朝代：明
体裁：五言绝句

说向诸儿女，行囊有赐钱。沽来采石酒，不到墓门前。
寒食有感·其二
作者：胡奎
朝代：明
体裁：五言绝句

一番寒食雨，千里异乡春。赖有同舟侣，相看笑语真。
寒食自遣
作者：胡奎
朝代：明
体裁：五言绝句

寒食尊中酒，清明陌上花。莫教愁送老，须仗醉为家。
寒食行二首
作者：胡奎
朝代：明

江南三月梨花雨，寒食邻家哭儿女。阿爷战死长兄存，二十年来别乡土。存无信息死无归，胡蝶春风泪满衣。纸钱空挂枯杨树，存者不知埋骨处。一百五日年年来，天外游魂何不回。北邙山头生白云，北邙山下多古坟。借问谁家埋白骨，此中半是洛阳人。陌头夜夜铜驼哭，冢上萧萧悲宰木。家贫无地葬遗骸，忍见乌鸢啄人肉。白日短短云无根，翁仲百年当墓门。花落春风一杯酒，几家寒食见儿孙。
寒食行二首·其一
作者：胡奎
朝代：明
体裁：古风

江南三月梨花雨，寒食邻家哭儿女。阿爷战死长兄存，二十年来别乡土。存无信息死无归，胡蝶春风泪满衣。纸钱空挂枯杨树，存者不知埋骨处。一百五日年年来，天外游魂何不回。
寒食行二首·其二
作者：胡奎
朝代：明
体裁：古风

北邙山头生白云，北邙山下多古坟。借问谁家埋白骨，此中半是洛阳人。陌头夜夜铜驼哭，冢上萧萧悲宰木。家贫无地葬遗骸，忍见乌鸢啄人肉。白日短短云无根，翁仲百年当墓门。花落春风一杯酒，几家寒食见儿孙。
寓言十首
作者：胡奎
朝代：明

客从海上来，探彼明月珠。下沈无底谷，不惜千金躯。得之骊龙颔，行险何其愚。君子保明哲，荣名安可趋。求鱼不投饵，待兔当守株。迢迢汉川上，有女丽且閒。佩以双明珠，游戏清波间。翩然若飞鸿，可望不可攀。赠我以翠羽，报之以秋兰。裴回碧云暮，引领空长叹。仙人渡弱水，云是王方平。海上见麻姑，为言三浅清。天风吹榑桑，鱼龙不得宁。海水相荡潏，五鳌欲颓倾。世传如瓜枣，服之可长生。安得谢人世，飘飘凌太清。灼灼苑中桃，托根瑶池傍。丹葩含淑气，艳彩炫青阳。常恐玉阶树，秋风委朝霜。弱水不可渡，蓬莱竟茫茫。安得跨黄鹄，凌风以翱翔。梦乘白玉麟，遨游洞庭野。明月流高天，白云生其下。轩皇张广乐，云是太古者。灵妃鼓瑶瑟，玄音淡而雅。此曲遗人间，但恐知音寡。苟非遇伶伦，黄钟不如瓦。世无钟子期，孰知悲与喜。闻昔有韩娥，歌声绕梁起。一歌令人悲，再歌令人喜。同为齐中音，忧乐如转指。我有太古弦，泠泠泻秋水。所愿感人心，不愿感人耳。羲和无停车，万物岂长久。颜回一何天，盗蹠一何寿。明镜蒙埃尘，安能别妍丑。松柏遭剪伐，不如蒲与柳。所以刘阮徒，沈酣托杯酒。女娲鍊白石，上补青天青。搏沙散人世，六合何冥冥。二气更变化，三才立仪刑。笃生圣与贤，出言为大经。至道不可泯，炳然如日星。叹息千载下，持蠡测沧溟。青青百尺桐，乃在南山岑。朝阳生其颠，上有五色禽。昔闻有虞氏，斲为太古琴。一弹南风操，可以涤烦襟。如何千载下，筝笛贵哇淫。引领望苍梧，悠悠白云深。神龙启河图，清浊自兹判。三才由中立，万化归一贯。粤从形气生，遂有人文焕。载诵康衢谣，令人发深叹。
寓言十首·其一
作者：胡奎
朝代：明
体裁：古风

客从海上来，探彼明月珠。下沈无底谷，不惜千金躯。得之骊龙颔，行险何其愚。君子保明哲，荣名安可趋。求鱼不投饵，待兔当守株。
寓言十首·其七
作者：胡奎
朝代：明
体裁：古风

羲和无停车，万物岂长久。颜回一何天，盗蹠一何寿。明镜蒙埃尘，安能别妍丑。松柏遭剪伐，不如蒲与柳。所以刘阮徒，沈酣托杯酒。
寓言十首·其三
作者：胡奎
朝代：明
体裁：古风

仙人渡弱水，云是王方平。海上见麻姑，为言三浅清。天风吹榑桑，鱼龙不得宁。海水相荡潏，五鳌欲颓倾。世传如瓜枣，服之可长生。安得谢人世，飘飘凌太清。
寓言十首·其九
作者：胡奎
朝代：明
体裁：古风

青青百尺桐，乃在南山岑。朝阳生其颠，上有五色禽。昔闻有虞氏，斲为太古琴。一弹南风操，可以涤烦襟。如何千载下，筝笛贵哇淫。引领望苍梧，悠悠白云深。
寓言十首·其二
作者：胡奎
朝代：明
体裁：古风

迢迢汉川上，有女丽且閒。佩以双明珠，游戏清波间。翩然若飞鸿，可望不可攀。赠我以翠羽，报之以秋兰。裴回碧云暮，引领空长叹。
寓言十首·其五
作者：胡奎
朝代：明
体裁：古风

梦乘白玉麟，遨游洞庭野。明月流高天，白云生其下。轩皇张广乐，云是太古者。灵妃鼓瑶瑟，玄音淡而雅。此曲遗人间，但恐知音寡。苟非遇伶伦，黄钟不如瓦。
寓言十首·其八
作者：胡奎
朝代：明
体裁：古风

女娲鍊白石，上补青天青。搏沙散人世，六合何冥冥。二气更变化，三才立仪刑。笃生圣与贤，出言为大经。至道不可泯，炳然如日星。叹息千载下，持蠡测沧溟。
寓言十首·其六
作者：胡奎
朝代：明
体裁：古风

世无钟子期，孰知悲与喜。闻昔有韩娥，歌声绕梁起。一歌令人悲，再歌令人喜。同为齐中音，忧乐如转指。我有太古弦，泠泠泻秋水。所愿感人心，不愿感人耳。
寓言十首·其十
作者：胡奎
朝代：明
体裁：古风

神龙启河图，清浊自兹判。三才由中立，万化归一贯。粤从形气生，遂有人文焕。载诵康衢谣，令人发深叹。
寓言十首·其四
作者：胡奎
朝代：明
体裁：古风

灼灼苑中桃，托根瑶池傍。丹葩含淑气，艳彩炫青阳。常恐玉阶树，秋风委朝霜。弱水不可渡，蓬莱竟茫茫。安得跨黄鹄，凌风以翱翔。
对月夜坐
作者：胡奎
朝代：明
体裁：七言绝句

天际凉风破夕阴，松花满瓮共谁斟。异乡月色同千里，一纸家书抵万金。
寿乐堂为潘上舍题
作者：胡奎
朝代：明
体裁：古风

陈绮席，进华觞，听我长歌寿乐之高堂。堂中老人寿而康，金兰玉树森在傍。世人但愿生儿早，儿未成人亲已老。惟有潘家好弟兄，亲年未老儿长成。綵衣朝朝舞花影，红烛夜夜闻书声。进华觞，陈绮席，五福之中寿居一。明年儿当五鼎食，人生此乐无终极。
寿友人
作者：胡奎
朝代：明
体裁：古风

丹丘仙人头雪白，玉宇高寒栖不得。天目之阳多翠微，却跨黄鹤江南归。山田有秫涧有水，鹿车同挽青山里。庞公以安遗子孙，足迹不蹋襄阳市。少微之星白煌煌，直与南斗相低昂。东方小儿骨未锐，玉桃亲见三千岁。安得左持桃，右持觞，祝公寿，登公堂。天台山高四万八千丈，愿公与山同久长。
寿友人
作者：胡奎
朝代：明
体裁：古风

寄我以中山玄兔之秋颖，寄君以东海麻姑之锦书。仙翁一尺苍虬须，昨来海上骑鲸鱼。翱翔白龙宫，簸弄明月珠。我欲酌以迎风含露之玉壶，仙翁飘然夜回车。别来可望不可即，绿水荡漾秋芙蕖。绛河彤云流碧虚，仰见南极当天衢。星宫之君曳霞裾，挥手招我来斯须。东方小儿学仙术，年年梦想蟠桃实。棹歌声落藕花洲，今岁玉桃偷不得。诸郎一一青琼枝，谢家兄弟田家儿。门前紫荆花满树，数月不见长相思。阿翁白头种丹杏，卖杏积谷防年饥。诸郎称觞杏阴里，芙蓉出鼎丹光起。岂不闻古来九世张公艺，我愿仙翁传百世。
寿容斋
作者：胡奎
朝代：明
体裁：古风

铅花洗空霜倒飞，金鸦浴海迎朝曦。蓬莱宫中青鸟使，衔得玉桃天上归。东海仙翁紫霞会，碧落回风响环佩。伶伦玉琯吹凤皇，夜半九地回初阳。羲和缓辔红线长，群仙年年飞羽觞。六甲明年重建子，六六周天自今始。
寿张河泊
作者：胡奎
朝代：明
体裁：七言律诗

三山紫翠压金鳌，琪树英英长凤毛。正月江南春意早，明河天上使星高。王乔应下双飞舄，方朔曾偷两度桃。醉把流霞唤鹦䳇，风吹花气满宫袍。
寿郭文伯
作者：胡奎
朝代：明
体裁：七言律诗

蓬莱宫殿压金鳌，南极星明紫气高。太傅诸郎琼作树，开元供奉锦为袍。逢人惟种林间杏，待我来偷海上桃。西翠楼前今夜月，玉笙谁伴醉春醪。
将进酒三首
作者：胡奎
朝代：明

弹鹍弦，调凤琯，玉醅滟滟流霞煖。东方风来吹落花，随风漂泊天之涯。去年花谢今年发，今朝人醉明朝别。明朝别去可奈何，且尽花前金叵罗。四座且勿喧，听我歌长谣。百年三万六千夜，百年三万六千朝。三万六千朝与夜，几度花开与花谢。杯行到手请勿辞，金尽床头莫论价。不见洛阳城里人，化为北邙山下尘。今朝共饮碧玉醑，明日更漉乌纱巾。将进酒，酒进君莫停。我有长歌君试听。地有酒泉，天有酒星。不持寸铁，直破愁城。将进酒，酒进君莫止。我有长歌君侧耳。白日西飞，沧波东逝。古来达人，皆止于此。将进酒，请君听我歌。我欲长绳繫白日，精卫填沧波。沧波不可填，白日不可繫，进酒当君莫辞醉。
将进酒三首·其一
作者：胡奎
朝代：明
体裁：乐府曲辞

弹鹍弦，调凤琯，玉醅滟滟流霞煖。东方风来吹落花，随风漂泊天之涯。去年花谢今年发，今朝人醉明朝别。明朝别去可奈何，且尽花前金叵罗。
将进酒三首·其三
作者：胡奎
朝代：明
体裁：乐府曲辞

将进酒，酒进君莫停。我有长歌君试听。地有酒泉，天有酒星。不持寸铁，直破愁城。将进酒，酒进君莫止。我有长歌君侧耳。白日西飞，沧波东逝。古来达人，皆止于此。将进酒，请君听我歌。我欲长绳系白日，精卫填沧波。沧波不可填，白日不可系，进酒当君莫辞醉。
将进酒三首·其二
作者：胡奎
朝代：明
体裁：乐府曲辞

四座且勿喧，听我歌长谣。百年三万六千夜，百年三万六千朝。三万六千朝与夜，几度花开与花谢。杯行到手请勿辞，金尽床头莫论价。不见洛阳城里人，化为北邙山下尘。今朝共饮碧玉醑，明日更漉乌纱巾。
小垂手
作者：胡奎
朝代：明
体裁：乐府曲辞

朗月生瑶海，华星度绛河。美人小垂手，广袖舞傞傞。歌阑明烛短，舞罢落花多。平旦临鸾镜，脩眉抹翠蛾。
小姑
作者：胡奎
朝代：明
体裁：古风

漠漠山隔雾，冥冥水涵天。舟人起相报，行过小姑前。推篷问姑姑不语，不省姑年今几许。姑云独立大江滨，一生不蹋名利尘，愧尔东西南北人。
少年行二首
作者：胡奎
朝代：明

越罗春衫绣凤凰，黄金压辔青丝缰。张绪风流骋年少，走马章台游猎场。斗鸡五坊白日晚，夜宿倡楼不知返。白日西飞海倒流，红颜少年春复秋。白马紫游缰，行过洛阳道。不顾落花飞，只道青春好。日日青楼醉，章台蹋月归。秋风昨夜起，又试越罗衣。
少年行二首·其一
作者：胡奎
朝代：明
体裁：乐府曲辞

越罗春衫绣凤凰，黄金压辔青丝缰。张绪风流骋年少，走马章台游猎场。斗鸡五坊白日晚，夜宿倡楼不知返。白日西飞海倒流，红颜少年春复秋。
少年行二首·其二
作者：胡奎
朝代：明
体裁：乐府曲辞

白马紫游缰，行过洛阳道。不顾落花飞，只道青春好。日日青楼醉，章台蹋月归。秋风昨夜起，又试越罗衣。
就韵赋林庄为惟敬作
作者：胡奎
朝代：明
体裁：七言律诗

数椽茅屋让西家，屋里琴书屋外花。白酒且寻彭泽醉，青山未许辋川赊。鸥边雨舫春潮急，牛背烟蓑夕照斜。拟约班荆同话旧，蒸梨炊黍坐分茶。
履霜操
作者：胡奎
朝代：明
体裁：乐府曲辞

晨履霜兮，河之上。考不顾兮，儿见放。儿饥而寒兮，蓐食而荷衣。谗口铄金兮，考胡不知。吁嗟命之穷兮，于河之湄。
山鹧鸪词
作者：胡奎
朝代：明

劝郎莫过洞庭湖，湘妃庙前啼鹧鸪。可恨九嶷山隔断，翠华无处问苍梧。江上有山复有山，鹧鸪啼处雨斑斑。一声两声行不得，南船北船朝暮还。
山鹧鸪词·其一
作者：胡奎
朝代：明
体裁：乐府曲辞

劝郎莫过洞庭湖，湘妃庙前啼鹧鸪。可恨九嶷山隔断，翠华无处问苍梧。
山鹧鸪词·其二
作者：胡奎
朝代：明
体裁：乐府曲辞

江上有山复有山，鹧鸪啼处雨斑斑。一声两声行不得，南船北船朝暮还。
岘山樵隐歌为二令刘克和赋
作者：胡奎
朝代：明
体裁：古风

刘侯襄阳人，自言襄阳好。樵居卜隐岘山阳，汉水一江流浩浩。朝汲江上水，暮樵山中云。拂石坐垂钓，读书行负薪。笑杀风流晋山简，习家池头意萧散。小儿拍手唱铜鞮，马上归来不知晚。更忆羊公堕泪碑，英雄一代令人思。鸣笳叠鼓白日动，千载以来如见之。汉江之水蒲萄绿，日暮行歌大堤曲。大堤女儿花满头，把臂蹋歌歌不足。宦辙东西十五年，前程如此隔三千。夜来梦逐南风去，直到庞公旧宅前。石田可耕山可屋，瑶草金芝满丹谷。功成它日赋归来，我亦相从学樵牧。
崔孝子诗
作者：胡奎
朝代：明
体裁：古风

秦川有慈乌，故巢遗一雏。乌飞南海去，孤雏绕树鸣相呼。鸣相呼，向何处，万里同天不同树。儿今日夜思返哺，梦中曾识琼州路。愿乌来巢庭树枝，骤雨颠风终不移。
崩城操二首
作者：胡奎
朝代：明

一哭长城崩，谁言土无情。至今城下水，犹闻呜咽声。吾皇万古基太平，妇女不哭城不倾。城不倾，四海宁。以妾眼中泪，洒向城下土。城崩见夫骨，始知妾心苦。
崩城操二首·其一
作者：胡奎
朝代：明
体裁：乐府曲辞

一哭长城崩，谁言土无情。至今城下水，犹闻呜咽声。吾皇万古基太平，妇女不哭城不倾。城不倾，四海宁。
崩城操二首·其二
作者：胡奎
朝代：明
体裁：乐府曲辞

以妾眼中泪，洒向城下土。城崩见夫骨，始知妾心苦。
左蠡
作者：胡奎
朝代：明
体裁：七言律诗

彭蠡之湖深复深，月黑夜泊天沉沉。波涛时时鬼神会，风雨往往蛟龙吟。神禹疏凿自开辟，篙师往来无古今。千金一壶何足论，险易只凭方寸心。
左顾龟
作者：胡奎
朝代：明
体裁：古风

馀不侯，放龟馀不溪上头。龟行盘跚向中流，裴回三顾谢馀不。黄金本是无情物，鳞爪感之思报德。孚及豚鱼天弗违，不然何得三铸左顾龟。
巫女
作者：胡奎
朝代：明
体裁：五言绝句

妾住阳台下，何曾梦楚宫。朝云吹不散，任尔大王风。
巫女行云
作者：胡奎
朝代：明
体裁：七言绝句

楚云如梦梦如云，云梦相牵两不分。妾若是云君是梦，云当为妾梦为君。
巫山高
作者：胡奎
朝代：明
体裁：乐府曲辞

巫山高，青入天。丹崖翠谷相钩连，中有玉妃凌紫烟。凌紫烟，过楚宫，药房蕙幄春融融。琼台银阙与天通，朝云暮雨无终穷。
巫山高
作者：胡奎
朝代：明
体裁：古风

巫山高，高入天，峰头一一相钩连。上有朝云万仞之飞鸟，下有暮雨三峡之啼猿。有美人兮山之颠，风裳月佩秋娟娟。悬崖历涧不可见，翠雾参差出宫殿。须臾吹起大王风，朝云飞散暮雨空，依然十二青芙蓉。
巴陵女子辞
作者：胡奎
朝代：明
体裁：乐府曲辞

青枫岭头月，照见巴陵女儿血。血书石上痕不消，祠前古木风萧萧。
平戎辞
作者：胡奎
朝代：明
体裁：乐府曲辞

旌旗捲尽渡黄河，春满皇州雨露多。直过李陵台北畔，番人皆唱汉铙歌。
度函谷关
作者：胡奎
朝代：明
体裁：古风

车行何盘盘，青山碾为土。英雄去已远，石色犹太古。天低太行树，历历青可数。落日照平原，黄沙渺烟雾。鸡鸣曙星没，大梦谁先悟。紫气不东来，悠悠白云度。
廉叔度歌
作者：胡奎
朝代：明
体裁：乐府曲辞

成都太守廉叔度，三年守城人案堵。桑叶阴阴歌满路，不歌一襦歌五裤。
廉颇
作者：胡奎
朝代：明
体裁：古风

相如拜上卿，岂畏廉将军。两虎若共斗，其势不俱生。秦兵不加赵，功归吾二人。忠臣当殉国，志士当殉名。不有负荆谢，安知刎颈亲。
延月轩
作者：胡奎
朝代：明
体裁：古风

延月复延月，延月上青天。月本无私照，流光入我轩。八咏楼中好孙子，当时月照双溪水。不知千载落谁家，只今飞入华堂里。东家延月照绮罗，雪儿起舞雪娘歌。西家延月照珠翠，红烛花偏锦袍醉。何如清夜扫前除，留月照我琴与书。
弄月池
作者：胡奎
朝代：明
体裁：五言绝句

煌煌明月珠，倒影池中水。恍然紫绮裘，濯足天河里。
张京兆
作者：胡奎
朝代：明
体裁：乐府曲辞

摇摇珂佩堤上归，朝回无事但画眉。莺啼落花昼不飞，美人照镜愁春闺。
张良
作者：胡奎
朝代：明
体裁：古风

良貌若美妇，本图报韩仇。击秦博浪沙，隐迹下邳游。既进黄石履，复运沛公筹。关中兴汉业，天授非人谋。谢事从赤松，功成愿封留。一掉三寸舌，名高万户侯。
张鍊师祈雨歌以赠之
作者：胡奎
朝代：明
体裁：古风

蓬莱仙人谷神子，夜扣天关与天语。玉坛三日走风霆，呼云得云雨得雨。问之此是何人功，不归造化归太空。盐官令尹恤民者，方寸默与天心同。我田有秋农有饭，但愿今年租早办。龙瓢马上倒天河，喜雨作亭功更多。
归来
作者：胡奎
朝代：明
体裁：七言律诗

贫居侧近曳裾坊，老病归来葺草堂。芍药玉盘花更大，枇杷金弹子能黄。每移棋局多依竹，自理琴弦不下床。稚子扶持日卓午，下阶先占树阴凉。
彭郎矶
作者：胡奎
朝代：明
体裁：七言绝句

彭郎矶头湖水平，天寒月黑雁祗更。白头不作还家梦，卧听风声与水声。
征妇词
作者：胡奎
朝代：明
体裁：古风

商声振庭树，匹马鸣萧萧。念汝出门去，关山怅迢遥。床头无百金，焉能买宝刀。阿母泪双下，灯前裁战袍。稚女才倚床，少妇针指劳。半年一得书，使我心忉忉。
征妇词
作者：胡奎
朝代：明
体裁：乐府曲辞

妾身愿如弓上弦，万里随郎长在边。郎身莫如弦上箭，一去无还不相见。堂上阿婆今白头，妾守空闺郎远游。请郎看取门前树，上有慈乌不飞去。
得弟书
作者：胡奎
朝代：明
体裁：七言绝句

一度书来一寄衣，千回书到不如归。湖南芦雁知兄弟，水远山长作队飞。
得酒奉谢
作者：胡奎
朝代：明
体裁：七言绝句

灵鹊声中午梦回，长须分送大瓶来。棠梨花畔呼鹦䳇，谁道閒愁洗不开。
得雨
作者：胡奎
朝代：明
体裁：古风

夜闻蕉叶声，秋至得凉雨。推窗云气暝，枕簟净无暑。竹间萤火度，草际莎鸡语。焦原当复荣，慰我三农苦。
得雨
作者：胡奎
朝代：明
体裁：七言绝句

炮车云起大风作，一雨洗天三日秋。江上晚阴吹不散，平明遮断树梢头。
忆友
作者：胡奎
朝代：明
体裁：五言绝句

日没还上天，月缺还再圆。如何同心者，一别阻山川。
忘忧花
作者：胡奎
朝代：明
体裁：七言绝句

人言萱草可忘忧，忧不能忘已白头。若说此花能却老，不教慈母葬松楸。
怀友
作者：胡奎
朝代：明
体裁：五言绝句

昨日杏花开，今朝燕子来。相思三百里，明月在高台。
怀李白
作者：胡奎
朝代：明
体裁：七言绝句

我忆开元李谪仙，蛾眉亭倚大江边。当时苦被蛾眉妒，今日蛾眉更可怜。
怀李白
作者：胡奎
朝代：明
体裁：古风

日落江水黄，云开楚山碧。南风吹大帆，倏尔临采石。缅怀谪仙人，醉魂招不得。頫仰天地宽，谁云锦袍窄。
思亲操
作者：胡奎
朝代：明
体裁：乐府曲辞

儿陶于河，有乌傞傞。儿渔于泽，有乌翼翼。彼乌返哺，历山之下。归哉归哉，慰我父母。
思君恩
作者：胡奎
朝代：明
体裁：乐府曲辞

君恩深似海，君德浩如天。岁岁流红日，山呼亿万年。
思归引
作者：胡奎
朝代：明
体裁：乐府曲辞

寄声托明月，为我照家乡。十年不得归，今夕在路傍。路傍杨柳树，犹记来时路。越鸟恋南巢，燕鸿怀北度。去来南北无了期，人生莫作杨花飞。
思悲翁
作者：胡奎
朝代：明
体裁：古风

客有思悲翁，老大悲明月。昨日颜如丹，今朝鬓成雪。雪色落明镜，所思胡不悲。寄言东家子，行乐当及时。
怨歌行效庾信体
作者：胡奎
朝代：明
体裁：乐府曲辞

白白机头素丝，制作吴宫舞衣。纤罗不受尘污，细縠常避风吹。馆娃夜深月色，长洲春老花枝。秋风树头相待，随例承恩几时。
患眼偶述
作者：胡奎
朝代：明
体裁：古风

卧病北窗夕，澹然忘世情。微雨竹间度，萧萧风叶鸣。隐几不知夜，灯晕若流星。兀坐学枯禅，习静心自清。因之悟玄□，□□□□□。
患眼偶述
作者：胡奎
朝代：明
体裁：五言排律

幽居气郁蒸，病眼偶相仍。翳翳如迷雾，荧荧若乱星。无愁眵满睫，不泣泪交膺。晨起羞看日，宵眠怕见灯。金篦那可刮，银海若为澄。爽忆铜盘露，寒思玉井冰。但令心似水，宁望酒如渑。欢伯从今断，仙方信莫凭。披襟从放浪，散发任鬅鬙。白葛巾休裹，乌皮几暂凭。坐须临水竹，行必倚山藤。即遣三尸去，非关五色瞢。宗之元自白，阮籍本来青。才匪张司业，诗惭杜少陵。挥毫聊自慰，持以谢良朋。
悲白头翁
作者：胡奎
朝代：明
体裁：古风

白头翁，生长太平世。吴歌楚舞少年时，老来犹说欢娱地。欢娱地，良可悲。洛阳牡丹无故主，金谷海棠非昔时。千金买花岂不好，回首池台变芳草。秋霜昨夜镜中来，花枝照眼令人哀。
悲铜驼
作者：胡奎
朝代：明
体裁：乐府曲辞

悲铜驼，洛阳桃李春风多。千乘万骑陌上过，流光衮衮东逝波。铜盘露冷铜仙去，忍见铜驼埋棘处。
悼断臂禅师
作者：胡奎
朝代：明
体裁：七言律诗

禅机山头一臂禅，幽居长在白云边。已超世网三千劫，不出山门二十年。坏衲朝阳松下石，春茶活火竹根泉。法身毕竟无来去，只履还应到五天。
惜花
作者：胡奎
朝代：明
体裁：七言绝句

一片花辞旧日枝，随风飞去竟何之。莫教狼籍凝蛛网，愿托馀甘在蜜脾。
感兴
作者：胡奎
朝代：明
体裁：七言绝句

岁晚还家已暮春，看花少却二三人。城西宋老城南董，都作三生梦里身。
感兴
作者：胡奎
朝代：明
体裁：古风

荆山生巨璞，安知中有玉。卞和持献之，王乃刖其足。天不生卞和，此玉无人知。天不生此玉，和足宁刖之。但求识者献，刖足复何悲。
感遇
作者：胡奎
朝代：明
体裁：五言绝句

宋人得燕石，藏之以为宝。白璧人不知，荆山空自老。
懊恼曲
作者：胡奎
朝代：明
体裁：乐府曲辞

懊恼复懊恼，懊恼无人知。阿婆不嫁女，夜夜守空闺。
戏赠徐博士
作者：胡奎
朝代：明
体裁：七言绝句

汲井洗鱼鱼尾鲜，家童吹火突无烟。木犀风落半窗雨，博士醉来方昼眠。
房中思
作者：胡奎
朝代：明
体裁：古风

红烛照啼痕，当窗伴孤影。莎鸡语庭树，长夜心耿耿。梦寻关山去，不识关山路。长亭枫叶秋，忆君相别处。
所思四首
作者：胡奎
朝代：明

郁郁我所思，所思在瀛洲。黄金以为阙，白玉以为楼。枯桑漂白日，弱水不容舟。亭亭三珠树，别来已千秋。仙人招我来，采药游丹丘。饷我千岁桃，赠我五云裘。长鲸鼓巨浪，欲往无安流。因风寄寥廓，东望空悠悠。郁郁我所思，所思在泰山。黄尘浩无际，碧海何漫漫。金鸦夜中出，照耀青云端。我欲乘飙轮，因之扣云关。飞霞以为佩，明月以为环。侧身望阊阖，天语咫尺间。怀哉隔远道，铁锁何由攀。郁郁我所思，所思在华阳。上有仙人掌，巉然倚穹苍。玉井湛灵液，丹霞生洞房。酒母呼子先，骑龙入云翔。我欲往从之，凭虚览八荒。黄河渺如带，一苇端可航。麻姑傥相忆，寄我绿云章。郁郁我所思，所思在衡峰。青云团紫盖，白日开芙蓉。上有飞来泉，倒挂千尺虹。思昔玉字书，允符神禹功。九州既混一，百谷俱朝宗。仙人骑白鹿，呦呦立云中。何当鍊金液，日夕长相从。
所思四首·其一
作者：胡奎
朝代：明
体裁：古风

郁郁我所思，所思在瀛洲。黄金以为阙，白玉以为楼。枯桑漂白日，弱水不容舟。亭亭三珠树，别来已千秋。仙人招我来，采药游丹丘。饷我千岁桃，赠我五云裘。长鲸鼓巨浪，欲往无安流。因风寄寥廓，东望空悠悠。
所思四首·其三
作者：胡奎
朝代：明
体裁：古风

郁郁我所思，所思在华阳。上有仙人掌，巉然倚穹苍。玉井湛灵液，丹霞生洞房。酒母呼子先，骑龙入云翔。我欲往从之，凭虚览八荒。黄河渺如带，一苇端可航。麻姑傥相忆，寄我绿云章。
所思四首·其二
作者：胡奎
朝代：明
体裁：古风

郁郁我所思，所思在泰山。黄尘浩无际，碧海何漫漫。金鸦夜中出，照耀青云端。我欲乘飙轮，因之扣云关。飞霞以为佩，明月以为环。侧身望阊阖，天语咫尺间。怀哉隔远道，铁锁何由攀。
所思四首·其四
作者：胡奎
朝代：明
体裁：古风

郁郁我所思，所思在衡峰。青云团紫盖，白日开芙蓉。上有飞来泉，倒挂千尺虹。思昔玉字书，允符神禹功。九州既混一，百谷俱朝宗。仙人骑白鹿，呦呦立云中。何当鍊金液，日夕长相从。
扈王驾出都城
作者：胡奎
朝代：明
体裁：七言律诗

三月三日天宇晴，千官扈从出瑶京。桃花水动黄龙舫，柳絮风扬翠羽旌。宝历万年宗社固，金城百雉瘴尘清。白头奔走惭何后，载笔题诗纪远行。
扊扅歌二首
作者：胡奎
朝代：明

停赵舞，罢秦声，妾歌扊扅君试听。五羖皮，西入秦。妾烹伏雌君远行，君今富贵忘贱贫。燃蜡不如炊扊扅，炰凤不如烹伏雌，太官之羊不如五羖皮。妾弹秦筝君不知，吁嗟乎百里奚。
扊扅歌二首·其一
作者：胡奎
朝代：明
体裁：乐府曲辞

停赵舞，罢秦声，妾歌扊扅君试听。五羖皮，西入秦。妾烹伏雌君远行，君今富贵忘贱贫。
扊扅歌二首·其二
作者：胡奎
朝代：明
体裁：乐府曲辞

燃蜡不如炊扊扅，炰凤不如烹伏雌，太官之羊不如五羖皮。妾弹秦筝君不知，吁嗟乎百里奚。
扫地
作者：胡奎
朝代：明
体裁：七言绝句

林扉东向启明开，雨后呼儿扫绿苔。整顿一方无别物，夜凉只许月明来。
扬子江阻风戏柬同舟诸友
作者：胡奎
朝代：明
体裁：古风

金焦两山青突兀，人言下有蛟龙窟。飓风吹浪打船头，白日低昂天倒流。安得列禦寇，三清八极同遨游。
折杨柳
作者：胡奎
朝代：明
体裁：乐府曲辞

一折一断肠，再折再回首。平生故人泪，并落尊中酒。
折杨柳送人之京
作者：胡奎
朝代：明
体裁：乐府曲辞

江头折杨柳，一枝赠一人。去年枝欲尽，今年枝又新。折柳莫折短，短条容易断。如何离别情，苦被春风管。折柳当折长，长条为马鞭。上林春色好，相约凤池边。
折花寄远
作者：胡奎
朝代：明
体裁：五言绝句

偶出城南去，手折半开花。青春莫相负，全开我到家。
折荷曲
作者：胡奎
朝代：明
体裁：乐府曲辞

折荷莫折茎，中有千万丝。秋风吹不断，总是长相思。
招饮答谢
作者：胡奎
朝代：明
体裁：七言律诗

绿阴门巷麦秋天，欲访高斋拜不前。诗史少陵元姓杜，文章司马旧名迁。竹间只许安茶具，花外何烦棹酒船。昨日山庖分盛馔，笑看儿女舞回旋。
拜新月
作者：胡奎
朝代：明
体裁：五言绝句

下阶拜新月，一抹蛾眉弯。月若知人意，长如白玉盘。
拜祖师墓和韵
作者：胡奎
朝代：明
体裁：七言律诗

木杯东渡海门涛，鸣鹤翩翩在九皋。舍利夜光童子塔，袈裟秋影祖师袍。三生石在因缘旧，两峡山来气势高。今古一镫传不尽，白云飞处梦劳劳。
拟一日复一日
作者：胡奎
朝代：明
体裁：乐府曲辞

一日复一日，一朝复一朝。欲识去来心，钱唐江上潮。潮去不待送，潮来不待招。潮来复潮去，使我心摇摇。
拟一日白一发
作者：胡奎
朝代：明
体裁：乐府曲辞

一日白一发，况在九年间。请持蟠龙镜，照子冰雪颜。发白何足惜，故人难再得。有使即寄书，无使长相忆。
拟今日良宴会
作者：胡奎
朝代：明
体裁：古风

今日惨不乐，忧来郁无端。华堂秉明烛，思奉君子欢。南窗抚瑶瑟，含情不能弹。君情与妾意，忧乐转指间。人生非金石，流景若飞丸。何不返初服，英英谷中兰。无言混萧艾，委质霜露间。
拟古
作者：胡奎
朝代：明

望乡白云中，家本白云下。白云何当来，化为千里马。青松在高冈，女萝附其巅。女萝无所愿，愿与松长年。匣中有长剑，防身三十秋。长剑何所愿，愿斩佞臣头。
拟古
作者：胡奎
朝代：明

鱼戏莲叶东，叶短初出水。不学水中萍，托根无定止。鱼戏莲叶西，莲生不染泥。阿婆不嫁女，夜夜守空闺。鱼戏莲叶南，花红水偏绿。采花当及时，佳人美如玉。鱼戏莲叶北，花落莲子生。早知莲菂苦，不有别离情。
拟古·其一
作者：胡奎
朝代：明
体裁：五言绝句

望乡白云中，家本白云下。白云何当来，化为千里马。
拟古·其一
作者：胡奎
朝代：明
体裁：五言绝句

鱼戏莲叶东，叶短初出水。不学水中萍，托根无定止。
拟古·其三
作者：胡奎
朝代：明
体裁：五言绝句

匣中有长剑，防身三十秋。长剑何所愿，愿斩佞臣头。
拟古·其三
作者：胡奎
朝代：明
体裁：五言绝句

鱼戏莲叶南，花红水偏绿。采花当及时，佳人美如玉。
拟古·其二
作者：胡奎
朝代：明
体裁：五言绝句

青松在高冈，女萝附其巅。女萝无所愿，愿与松长年。
拟古·其二
作者：胡奎
朝代：明
体裁：五言绝句

鱼戏莲叶西，莲生不染泥。阿婆不嫁女，夜夜守空闺。
拟古·其四
作者：胡奎
朝代：明
体裁：五言绝句

鱼戏莲叶北，花落莲子生。早知莲菂苦，不有别离情。
拟古四首
作者：胡奎
朝代：明

客从南海来，遗我明月珠。感君绸缪意，繫在红罗襦。罗襦不可解，中情不可改。月以明妾心，珠以结君爱。谁言道路长，咫尺隔光采。幽兰生江皋，锐叶一何好。临流掇其英，持以寄远道。纫为君子佩，玩之慰中抱。毋令比萧艾，寂寞委秋草。晨出北郭门，遥见一抔土。借问谁家田，云是前人墓。青松夹道生，薤叶披朝露。寂寂蒿莱下，但见狐与兔。阴阳无停机，谁能识其故。南山青桂枝，奄忽易生蠹。荣悴更相共，去来同旦暮。秦皇与汉武，千载终不悟。为乐当及时，弃置贫与富。
拟古四首·其一
作者：胡奎
朝代：明
体裁：古风

客从南海来，遗我明月珠。感君绸缪意，系在红罗襦。罗襦不可解，中情不可改。月以明妾心，珠以结君爱。谁言道路长，咫尺隔光采。
拟古四首·其一
作者：胡奎
朝代：明

客从南海来，遗我明月珠。感君绸缪意，繫在红罗襦。罗襦不可解，中情不可改。月以明妾心，珠以结君爱。谁言道路长，咫尺隔光采。
拟古四首·其三
作者：胡奎
朝代：明
体裁：古风

晨出北郭门，遥见一抔土。借问谁家田，云是前人墓。青松夹道生，薤叶披朝露。寂寂蒿莱下，但见狐与兔。阴阳无停机，谁能识其故。
拟古四首·其二
作者：胡奎
朝代：明
体裁：古风

幽兰生江皋，锐叶一何好。临流掇其英，持以寄远道。纫为君子佩，玩之慰中抱。毋令比萧艾，寂寞委秋草。
拟古四首·其四
作者：胡奎
朝代：明
体裁：古风

南山青桂枝，奄忽易生蠹。荣悴更相共，去来同旦暮。秦皇与汉武，千载终不悟。为乐当及时，弃置贫与富。
拟呈无为真人二十韵
作者：胡奎
朝代：明
体裁：五言排律

上界金为阙，蓬莱玉作城。日行黄道正，星列泰阶平。尧帝尊巢父，轩皇候广成。真符传世久，公衮赐衣荣。屡遣皇华使，遥迎碧落卿。竹宫祠太乙，桂殿礼通明。班出三台立，身先百辟行。琅函宣蕊笈，琼醴进霞觥。河应千年润，嵩呼万岁声。飙车回绛节，霜匣秘苍精。凫坠云中舄，鸾吹月下笙。山林皆动色，猿鸟亦知名。枸杞山篱晚，芙蓉野岸晴。极知诗有思，谁谓道无情。草圣超怀素，传家过伯英。书签森戢戢，琴石立庚庚。梵气开三景，玄风被八纮。鸿猷资化育，鲸海望澄清。曼倩偷桃者，安期采药生。金丹如可赐，凡骨洒然轻。
拟唐人十二月乐章并闰月 其一 正月
作者：胡奎
朝代：明
体裁：乐府曲辞

青阳荡荡天门开，太乙神君天上回。翠旗青仗出蓬莱，金花叠鼓鸣春雷。黄河冰裂鱼龙喜，煖绿鳞鳞凤池水。曲尘吹黄上宫柳，明日朝天称万寿。
拟唐人十二月乐章并闰月 其七 七月
作者：胡奎
朝代：明
体裁：乐府曲辞

碧落散金气，明河白浮浮。鹊鸣知露重，萤过学星流。纨扇朝辞宠，罗衾夜抱愁。暑退长生殿，凉归乞巧楼。月明吹玉琯，开户望牵牛。
拟唐人十二月乐章并闰月 其三 三月
作者：胡奎
朝代：明
体裁：乐府曲辞

洛阳牡丹赪玉盘，宫城落絮春漫漫。千轮万毂昼驰道，一日看花心未了。黄金买春恐春老，锦帐围天觉天小。撞钟槌鼓白日晏，汉宫传烛千枝烂。南园草绿送春归，花落莺啼綵云散。
拟唐人十二月乐章并闰月 其九 九月
作者：胡奎
朝代：明
体裁：乐府曲辞

桂影离离画阑曲，露重铜盘泣寒玉。辘轳轧轧转金井，美人手怯青丝绠。鲤鱼风高浪花白，湘浦芙蓉失颜色。七星挂树长琅玕，玉阶罗袜生春寒。
拟唐人十二月乐章并闰月 其二 二月
作者：胡奎
朝代：明
体裁：乐府曲辞

日照曲江津，千叶宫桃红笑人。梨园羯鼓趣花神，綵丝五色绣青春。金堤软碧草如茵，美人蹋歌停素云，蛱蝶飞上榴花裙。翠袖扶春海棠醉，绛蜡通宵照花睡。
拟唐人十二月乐章并闰月 其五 五月
作者：胡奎
朝代：明
体裁：乐府曲辞

明月裁团扇，榴花照舞衣。吴娃木兰楫，日暮采莲归。龙绡围水榭，湘簟鱼波动。郎餐九节蒲，妾食九子粽。
拟唐人十二月乐章并闰月 其八 八月
作者：胡奎
朝代：明
体裁：乐府曲辞

城头夜传柝，露脚月中飞。羌笛卷叶吹，候雁向南归。缸花泣红泪，染丝上寒机。莎鸡且勿啼，妾制边人衣。
拟唐人十二月乐章并闰月 其六 六月
作者：胡奎
朝代：明

裁红绡，曳白苧，馆娃宫中催避暑。夜凉水殿芙蓉开，矫如惊鸿下瑶台，隔花玉盌调冰来。
拟唐人十二月乐章并闰月 其六 六月
作者：胡奎
朝代：明
体裁：乐府曲辞

裁红绡，曳白苧，馆娃宫中催避暑。夜凉水殿芙蓉开，矫如惊鸿下瑶台，隔花玉碗调冰来。
拟唐人十二月乐章并闰月 其十 十月
作者：胡奎
朝代：明
体裁：乐府曲辞

冰蟾蹋云乌夜啼，银汞洗空霜倒飞。蜡花巧缀蜻蜓眼，铜龙无声停漏板。白天冻合玉河乾，金井裁衣素手寒，北风吹梦度关山。
拟唐人十二月乐章并闰月 其十一 十一月
作者：胡奎
朝代：明
体裁：乐府曲辞

绿毛倒挂梨花云，辟寒犀煖蕙帏春。玉妃剪水空中堕，熏笼不断沈香火。宫中五色添长线，旭日曈曈上瑶殿。
拟唐人十二月乐章并闰月 其十三 闰月
作者：胡奎
朝代：明
体裁：乐府曲辞

桃之都，三足乌，三年乌生三十雏。东方烛龙夜回车，气朔推迁盈复虚。缇室重吹凤凰琯，雌雄十二春声煖。
拟唐人十二月乐章并闰月 其十二 十二月
作者：胡奎
朝代：明
体裁：乐府曲辞

匝地冻云飞不起，翡翠寒欺合欢被。何人吹律待春阳，三百六旬今复始。
拟唐人十二月乐章并闰月 其四 四月
作者：胡奎
朝代：明
体裁：乐府曲辞

稚子斑斑穿碧草，吴蚕缫雪车声早。内园中使进樱桃，单罗玉色试宫袍。碧殿南薰生五弦，高槐夹道团晴烟，金沟荷叶绿田田。
拟唐人十二月乐章并闰月·正月
作者：胡奎
朝代：明

青阳荡荡天门开，太乙神君天上回。翠旗青仗出蓬莱，金花叠鼓鸣春雷。黄河冰裂鱼龙喜，煖绿鳞鳞凤池水。曲尘吹黄上宫柳，明日朝天称万寿。日照曲江津，千叶宫桃红笑人。梨园羯鼓趣花神，綵丝五色绣青春。金堤软碧草如茵，美人蹋歌停素云，蛱蝶飞上榴花裙。翠袖扶春海棠醉，绛蜡通宵照花睡。洛阳牡丹赪玉盘，宫城落絮春漫漫。千轮万毂昼驰道，一日看花心未了。黄金买春恐春老，锦帐围天觉天小。撞钟槌鼓白日晏，汉宫传烛千枝烂。南园草绿送春归，花落莺啼綵云散。稚子斑斑穿碧草，吴蚕缫雪车声早。内园中使进樱桃，单罗玉色试宫袍。碧殿南薰生五弦，高槐夹道团晴烟，金沟荷叶绿田田。明月裁团扇，榴花照舞衣。吴娃木兰楫，日暮采莲归。龙绡围水榭，湘簟鱼波动。郎餐九节蒲，妾食九子粽。裁红绡，曳白苧，馆娃宫中催避暑。夜凉水殿芙蓉开，矫如惊鸿下瑶台，隔花玉盌调冰来。碧落散金气，明河白浮浮。鹊鸣知露重，萤过学星流。纨扇朝辞宠，罗衾夜抱愁。暑退长生殿，凉归乞巧楼。月明吹玉琯，开户望牵牛。城头夜传柝，露脚月中飞。羌笛卷叶吹，候雁向南归。缸花泣红泪，染丝上寒机。莎鸡且勿啼，妾制边人衣。桂影离离画阑曲，露重铜盘泣寒玉。辘轳轧轧转金井，美人手怯青丝绠。鲤鱼风高浪花白，湘浦芙蓉失颜色。七星挂树长琅玕，玉阶罗袜生春寒。冰蟾蹋云乌夜啼，银汞洗空霜倒飞。蜡花巧缀蜻蜓眼，铜龙无声停漏板。白天冻合玉河乾，金井裁衣素手寒，北风吹梦度关山。绿毛倒挂梨花云，辟寒犀煖蕙帏春。玉妃剪水空中堕，熏笼不断沈香火。宫中五色添长线，旭日曈曈上瑶殿。匝地冻云飞不起，翡翠寒欺合欢被。何人吹律待春阳，三百六旬今复始。桃之都，三足乌，三年乌生三十雏。东方烛龙夜回车，气朔推迁盈复虚。缇室重吹凤凰琯，雌雄十二春声煖。
挂剑歌
作者：胡奎
朝代：明
体裁：古风

延陵季子珊瑚钩，徐君见之心欲求。千金之重价莫酬，季子以心结绸缪。徐君在墓剑在腰，解剑挂树风萧萧。人生知己古亦少，吁嗟延陵安可招。
挟弹图
作者：胡奎
朝代：明
体裁：七言绝句

公子翩翩出大堤，紫骝踏碎落花泥。少年莫打黄金弹，恐有慈乌树上栖。
挽一臂和尚
作者：胡奎
朝代：明

山顶白云层，重来不见僧。人多收舍利，谁与续传灯。谩说三番咒，徒闻最上乘。裴回双树下，何处觅南能。幽栖二十年，足不到山前。麈尾风生海，军持月浸泉。字留怀素草，社散远公莲。无复论三昧，唯应上五天。
挽一臂和尚·其一
作者：胡奎
朝代：明
体裁：五言律诗

山顶白云层，重来不见僧。人多收舍利，谁与续传灯。谩说三番咒，徒闻最上乘。裴回双树下，何处觅南能。
挽一臂和尚·其二
作者：胡奎
朝代：明
体裁：五言律诗

幽栖二十年，足不到山前。麈尾风生海，军持月浸泉。字留怀素草，社散远公莲。无复论三昧，唯应上五天。
挽僧
作者：胡奎
朝代：明

盐官国师古道场，犀扇无人再举扬。留得旧时公案在，只今拈起话头长。犀牛扇子久尘埃，扇破牛儿不见来。凭仗禅林玉麈尾，宗风重振雨华台。
挽僧·其一
作者：胡奎
朝代：明
体裁：七言绝句

盐官国师古道场，犀扇无人再举扬。留得旧时公案在，只今拈起话头长。
挽僧·其二
作者：胡奎
朝代：明
体裁：七言绝句

犀牛扇子久尘埃，扇破牛儿不见来。凭仗禅林玉麈尾，宗风重振雨华台。
挽友人妻
作者：胡奎
朝代：明
体裁：七言律诗

白首飞蓬感岁华，不随句漏饭丹砂。一函埋骨知何地，千里看云不是家。南国春风怀荔子，东阑暮雨泣梨花。传家有女能全孝，属纩无儿可叹嗟。
挽友人妻李氏
作者：胡奎
朝代：明
体裁：五言律诗

结缡从少艾，属纩在今朝。宝月空鸾镜，银河断鹊桥。湘灵安可吊，楚些若为招。閒却黄金剪，谁缝白苧袍。
挽员外张士谔
作者：胡奎
朝代：明

二仙坊里张员外，头白相逢只论诗。今日过门君不见，小楼春雨燕归迟。西子湖头碧草春，天留山水葬诗人。老逋泉下应相见，为说梅花写得真。
挽员外张士谔·其一
作者：胡奎
朝代：明
体裁：七言绝句

二仙坊里张员外，头白相逢只论诗。今日过门君不见，小楼春雨燕归迟。
挽员外张士谔·其二
作者：胡奎
朝代：明
体裁：七言绝句

西子湖头碧草春，天留山水葬诗人。老逋泉下应相见，为说梅花写得真。
挽大无外
作者：胡奎
朝代：明
体裁：七言律诗

上方钟鼓寂无声，又报茶毗一个僧。丈室不留居士榻，邻房空施药师镫。身离火宅三千劫，手挽牛车第一乘。清梦定过湖上寺，梅花月色澹如冰。
挽宁州太守
作者：胡奎
朝代：明

有人相见御门前，说道腰围减昔年。寄与烧丹句漏令，只今谁是地行仙。白发秋风相别后，三年不寄一书来。书来却是他人字，放在床头不忍开。孟光曾共去时车，千里魂归不是家。肠断绮窗花自落，错教鹦鹉唤琵琶。宁州太守近如何，不道离家是挽歌。昨日把诗看醉墨，伯牙弦断泪偏多。
挽宁州太守·其一
作者：胡奎
朝代：明
体裁：七言绝句

有人相见御门前，说道腰围减昔年。寄与烧丹句漏令，只今谁是地行仙。
挽宁州太守·其三
作者：胡奎
朝代：明
体裁：七言绝句

孟光曾共去时车，千里魂归不是家。肠断绮窗花自落，错教鹦鹉唤琵琶。
挽宁州太守·其二
作者：胡奎
朝代：明
体裁：七言绝句

白发秋风相别后，三年不寄一书来。书来却是他人字，放在床头不忍开。
挽宁州太守·其四
作者：胡奎
朝代：明
体裁：七言绝句

宁州太守近如何，不道离家是挽歌。昨日把诗看醉墨，伯牙弦断泪偏多。
挽庆云山讲师
作者：胡奎
朝代：明
体裁：七言律诗

白云飞影度前峰，去上诸天第几重。林下经閒春卧鹿，溪边钵冷夜归龙。传灯谁续生前火，大药难留病后容。积雨长廊苔色满，更无人听讲时钟。
挽府幕陈友宽妻
作者：胡奎
朝代：明
体裁：古风

棠梨花落春沈沈，美人隔窗鸣素琴。一弹离鸾之古调，再理别鹤之哀音。百年夫妇愿谐老，岂信红颜不常保。昔如南山连理枝，今作秋风断根草。牵牛织女两相望，一旦化为参与商。愿郎长开故箧笥，念妾莫换新衣裳。
挽愚丘老翁
作者：胡奎
朝代：明
体裁：七言律诗

十年不见愚丘老，千里相望颍水头。挂剑荒凉吴树晚，封书断绝楚鸿秋。长沙不复归宣室，先友空怀记柳州。一掬天涯数行泪，临风洒向大江流。
挽曲江友人
作者：胡奎
朝代：明
体裁：五言律诗

罗刹江边赋，慈恩塔上名。杏园春寂寞，槐国梦分明。酒进杯留影，诗传画有声。哲人今已矣，无复见升平。
挽沈孟云居士
作者：胡奎
朝代：明
体裁：七言律诗

我识东阳鹤发翁，每将五采绘虚空。浮沉梦落沙鸥外，得失机藏塞马中。幻境因缘今日了，他生笑语几时同。无端闻讣初三夜，哭上青天月半弓。
挽知事陈仲信妻
作者：胡奎
朝代：明

无人不道孟光贤，结发相从十九年。风雨梨花寒食夜，绿窗弹折凤凰弦。芙蓉幕府在钱塘，一曲哀歌欲断肠。白发老姑堂上坐，何人洗手作羹汤。
挽知事陈仲信妻·其一
作者：胡奎
朝代：明
体裁：七言绝句

无人不道孟光贤，结发相从十九年。风雨梨花寒食夜，绿窗弹折凤凰弦。
挽知事陈仲信妻·其二
作者：胡奎
朝代：明
体裁：七言绝句

芙蓉幕府在钱塘，一曲哀歌欲断肠。白发老姑堂上坐，何人洗手作羹汤。
挽知事陈仲信妻李氏
作者：胡奎
朝代：明
体裁：古风

燕山有双凤，结巢在濠梁。饥食玉山禾，渴饮瑶池浆。一朝挟其雄，羽翼凌风翔。㷀㷀遗众雏，遨游白云乡。回首谢孤凤，愿言应时昌。
挽祭酒胡俨母徐恭人
作者：胡奎
朝代：明
体裁：七言律诗

萧峡何年挽鹿车，恭人懿德满京华。泷冈表出欧阳氏，太学文传祭酒家。夜月琴床悲别鹤，秋风宰树感慈鸦。梁园一掬宗人泪，洒向北堂萱草花。
挽荣教谕
作者：胡奎
朝代：明

江风山月梦悠悠，白发三年在惠州。诗骨梅花两清绝，此身只合葬罗浮。辛卯科名海内传，谈经不到伏生年。明珠径寸谁收得，流落天南海水边。山巾野服鬓丝丝，记得南窗病起时。白玉蟾蜍铜雀砚，日长閒写庙堂碑。大庾山高隔暮云，哀猿啼处月纷纷。何由化作辽东鹤，一夕飞来祭酒坟。
挽荣教谕·其一
作者：胡奎
朝代：明
体裁：七言绝句

江风山月梦悠悠，白发三年在惠州。诗骨梅花两清绝，此身只合葬罗浮。
挽荣教谕·其三
作者：胡奎
朝代：明
体裁：七言绝句

山巾野服鬓丝丝，记得南窗病起时。白玉蟾蜍铜雀砚，日长閒写庙堂碑。
挽荣教谕·其二
作者：胡奎
朝代：明
体裁：七言绝句

辛卯科名海内传，谈经不到伏生年。明珠径寸谁收得，流落天南海水边。
挽荣教谕·其四
作者：胡奎
朝代：明
体裁：七言绝句

大庾山高隔暮云，哀猿啼处月纷纷。何由化作辽东鹤，一夕飞来祭酒坟。
挽赵子奇
作者：胡奎
朝代：明
体裁：七言律诗

春襟郁郁向谁开，别后那知竟不回。载酒长怜千里隔，看花又少一人来。论交有道嗟何及，述德无人更可哀。留得平生数行泪，秋风洒向菊花杯。
挽道士
作者：胡奎
朝代：明
体裁：古风

有羽人兮在玄都，白玉为佩青霞裾。手掉五色金芙蕖，飘然骑云游紫虚。呼吸元气洪濛初，阅尽三洞天皇书。江风萧萧岁云徂，寒月堕涧冰蟾孤。玉棺千年葬龙且，嗟羽人兮不可呼。
挽道士
作者：胡奎
朝代：明

有羽人兮在玄都，白玉为佩青霞裾。手掉五色金芙蕖，飘然骑云游紫虚。呼吸元气洪濛初，阅尽三洞天皇书。江风萧萧岁云徂，寒月堕涧冰蟾孤。玉棺千年？龙且，嗟羽人兮不可呼。
挽郭子振
作者：胡奎
朝代：明
体裁：五言律诗

阁泪强裁诗，临风咏白圭。凭棺犹有仆，属纩竟无儿。只道归全璧，安知梦一炊。我来松树下，哭到月明时。
挽高处士
作者：胡奎
朝代：明

阿翁手种春松树，预卜佳城已十年。将老便寻身后计，有儿能守墓傍田。晚凉就竹安茶具，春水当花放酒船。如此风流今绝少，一回西望一潸然。忆昨相寻高处士，回舟醉蹋藕花风。三年别梦来溪上，一个閒身在墓中。故老只今俱寂寞，浮生方信是虚空。哀歌写罢缄双泪，秋叶离离夕照红。
挽高处士·其一
作者：胡奎
朝代：明
体裁：七言律诗

阿翁手种春松树，预卜佳城已十年。将老便寻身后计，有儿能守墓傍田。晚凉就竹安茶具，春水当花放酒船。如此风流今绝少，一回西望一潸然。
挽高处士·其二
作者：胡奎
朝代：明
体裁：七言律诗

忆昨相寻高处士，回舟醉蹋藕花风。三年别梦来溪上，一个閒身在墓中。故老只今俱寂寞，浮生方信是虚空。哀歌写罢缄双泪，秋叶离离夕照红。
捉搦辞
作者：胡奎
朝代：明
体裁：乐府曲辞

华阴山头井水深，女儿照影不照心。影可照，心莫宣，欲知妾心井底天。
捣衣曲
作者：胡奎
朝代：明
体裁：乐府曲辞

去年捣衣郎有书，今年捣衣郎在途。手悬双杵不敢下，只恐梦惊堂上姑。
提葫芦
作者：胡奎
朝代：明
体裁：乐府曲辞

碧酒白玉壶，金钱花下沽。无情花间鸟，更唤提葫芦。提壶劝人但饮酒，百岁称觞为君寿。
携手曲
作者：胡奎
朝代：明
体裁：乐府曲辞

携手复携手，携手杏花前。白玉装车轴，黄金铸马鞭。容华易消歇，流光若逝川。寄言贵游子，欢娱当少年。
放鹤坡
作者：胡奎
朝代：明
体裁：五言绝句

仙人有骐骥，长放白云中。坡前啄瑶草，犹胜老樊笼。
效陶
作者：胡奎
朝代：明
体裁：古风

晨策何所之，言往南山阳。白云生其颠，归鸟共回翔。采采篱下菊，宾至同一觞。醉卧北窗下，悠然傲羲皇。
效韦
作者：胡奎
朝代：明
体裁：古风

我本麋鹿性，爱兹林壑幽。夕泉分涧落，晴岚出树浮。披襟挹高爽，策杖散烦忧。归鸟引馀兴，裴回去复留。
敬赐内侍竹溪道人蒋康之诗卷
作者：胡奎
朝代：明
体裁：七言律诗

昔闻蒋诩开三径，今见此君临一溪。月色倒流天上下，秋声多在屋东西。路从翡翠巢边过，诗向琅玕节下题。好约仙人吹凤琯，高閒长共碧云栖。
敬进宁王殿下仙人好楼居三章
作者：胡奎
朝代：明

仙人好楼居，乃在青云中。金窗洞然开，咫尺与天通。上有太古音，被以龙门桐。左招广成子，右揖浮丘公。凭虚览八极，呼吸凌洪濛。寿与天地并，逍遥乐无穷。仙人好楼居，乃在蔚蓝天。东西九万里，日月相周旋。上有飞霞佩，五凤何翩翩。左招王子晋，右揖洪崖仙。含和鍊金魄，至真洞玄玄。无为以清净，寄傲羲皇前。仙人好楼居，下瞰凌虚台。鸡鸣海色动，万里云霞开。上有白玉虬，骑之上蓬莱。左招梁园客，右引邹与枚。吹笙弄明月，八鸾以裴回。俯视一泓水，终古无纤埃。
敬进宁王殿下仙人好楼居三章·其一
作者：胡奎
朝代：明
体裁：古风

仙人好楼居，乃在青云中。金窗洞然开，咫尺与天通。上有太古音，被以龙门桐。左招广成子，右揖浮丘公。凭虚览八极，呼吸凌洪濛。寿与天地并，逍遥乐无穷。
敬进宁王殿下仙人好楼居三章·其三
作者：胡奎
朝代：明
体裁：古风

仙人好楼居，下瞰凌虚台。鸡鸣海色动，万里云霞开。上有白玉虬，骑之上蓬莱。左招梁园客，右引邹与枚。吹笙弄明月，八鸾以裴回。俯视一泓水，终古无纤埃。
敬进宁王殿下仙人好楼居三章·其二
作者：胡奎
朝代：明
体裁：古风

仙人好楼居，乃在蔚蓝天。东西九万里，日月相周旋。上有飞霞佩，五凤何翩翩。左招王子晋，右揖洪崖仙。含和鍊金魄，至真洞玄玄。无为以清净，寄傲羲皇前。
文君当垆
作者：胡奎
朝代：明
体裁：七言绝句

苦乐相从不厌贫，白头甘守瓮头春。茂陵原上多姝子，未必新人胜故人。
斋居雪咏
作者：胡奎
朝代：明
体裁：五言绝句

西窗寒正深，推户雪盈尺。不见碧苔痕，惟留栖鸟迹。
新凿池
作者：胡奎
朝代：明
体裁：七言绝句

闻道宫中新凿池，多种芙蓉杨柳枝。近水芙蓉藏白鸟，当窗杨柳著黄鹂。
新嫁娘
作者：胡奎
朝代：明
体裁：五言绝句

窗间挂明镜，头上百花新。羞为郎相见，低头看未真。
新春有作
作者：胡奎
朝代：明
体裁：七言律诗

轩辕吹律凤凰台，春满乾坤绝点埃。一夜星随天左转，八方风自日东来。草痕向暖安排动，花信迎阳次第开。白发野人瞻气象，却从云采望蓬莱。
新柳词
作者：胡奎
朝代：明
体裁：乐府曲辞

纤腰袅袅春风前，十五女儿真可怜。天气困人眉不展，也随蚕事学三眠。